title: Thulensiemenkotilo

text: Thulensiemenkotilo on varsin pieni laji, joskin siemenkotiloiden suvussa keskikokoa. Kuoren korkeus on vain 2,1–2,2 mm ja leveys 1,3–1,4 mm. Muodoltaan se on lähes sylinterimäinen. Kuori on läpikuultava, kellanruskea, kiiltävä ja sen pinnassa on epäsäännöllisiä, karkeita uurteita. Kierteitä on 4,6–4,7. Ne ovat pulleita ja kierteiden väliset saumat sekä napa ovat syvät. Kuoren suuaukkoa ympäröivä huuli ei ole paksuuntunut eikä suuaukossa yleensä ole hampaita. Jos hammas on se on syvällä aukon yläreunassa. Hyvin samankaltaisia ja samanlaisissa ympäristöissä viihtyviä lajeja ovat ruskeasiemenkotilo ("Vertigo ronnebyensis"), pohjansiemenkotilo ("Vertigo modesta") sekä tunturisiemenkotilo ("Vertigo extima"). Erottavia tuntomerkkejä ovat etenkin kuoren pieni koko sekä sylinterimäinen muoto.


title: Thulensiemenkotilo

text: Thulensiemenkotiloa on tavattu ainoastaan Ruotsin Pältsa-tunturin alueelta sekä Norjasta Inarijoen ja Tenojoen laaksoista. Toistaiseksi sitä ei ole löydetty Suomen puolelta, mutta levinneisyyden perusteella on mahdollista että kotilo esiintyisi Suomessakin. Norjan havainnot sijoittuvat jokilaaksoon 240 km:n matkalle ja yksi löytöpaikoista on vain 2,2 km:n päässä Suomen ja Norjan yhdistävästä sillasta.


title: Thulensiemenkotilo

text: Laji on luultavasti kotoperäinen Skandinavian pohjoisosien tunturialueelle. Thulensiemenkotilon elinympäristöä ovat tunturikoivikot, tunturien rinteet ja jokilaaksot, eikä se vaikuta olevan kovin vaatelias elinpaikkansa suhteen. Elinpaikan kasvillisuus voi olla niin heinää kuin varvikkoakin. Yksilömäärät ovet kuitenkin ilmeisesti pieniä. Norjassa esiintymät sijaitsevat 180–200 metriä ja Ruotsissa 520–620 metriä merenpinnan yläpuolella. Laji on kansainvälisesti luokiteltu silmälläpidettäväksi (NT).


title: Kuvernööri (The Walking Dead)

text: Kuvernööri, oikealta nimeltään Brian Blake (sarjakuvissa) ja Philip Blake (televisiosarjassa) on kuvitteellinen hahmo yhdysvaltalaisessa sarjakuvassa "The Walking Dead" sekä samannimisessä televisiosarjassa. Hahmoa näyttelee televisiosarjassa David Morrissey. Kuvernööri on molemmissa sarjoissa esiintyvä antagonisti. Hän on Woodburyn kaupungin mielipuolinen johtaja, joka ajautuu konfliktiin Rickin kanssa ja haluaa tämän ryhmän asuttaman vankilan itselleen.


title: Kuvernööri (The Walking Dead)

text: Kuvernööri listattiin sijalle 86 IGN:n sata parasta sarjakuvavihollista -listaan.


title: Kuvernööri (The Walking Dead)

text: Vaikka Kuvernööri nähtiin ensimmäistä kertaa sarjakuvissa, hahmon tarina alkaa ajallisesti novelleissa. Brian Blake, 35-vuotias konkurssiin menneen musiikkikaupan omistaja, on vanhin kahdesta Blaken veljestä. Brian kuvataan novelleissa pelkurimaiseksi epäonnistujaksi, joka tukeutuu aina veljensä Philipin apuun.


title: Kuvernööri (The Walking Dead)

text: Brian lyöttäytyy apokalypsin ensimetreillä veljensä Philipin, tämän tyttären Pennyn, sekä ystäviensä Nickin ja Bobbyn mukaan. Ryhmä etenee Wiltshare Estateen, jossa Bobby kuolee tullessaan purruksi. Brian kirjoittaa ennen pakoa kyltin kylän eteen, "Älkää menkö sisään, kaikki ovat kuolleet". Ryhmä kohtaa kolmihenkisen perheen, Aprilin, Taran ja Davidin. He asuvat heidän luonaan kuukausia, mutta huolestuvat Davidin tilasta tämän kärsiessä keuhkosyövästä. Davidin kuoltua Tara häätää Brianin ryhmineen ulos talosta kuultuaan Philipin raiskanneen Aprilin.


title: Kuvernööri (The Walking Dead)

text: Ryhmä saapuu pienelle huvilalle, johon kuitenkin heitä varjostanut ryhmä saapuu. Philip ja Nick erkaantuvat Brianista ja Pennystä, ja saavat osan tunkeutujista surmattua. Penny ammutaan ja tämä Brianin käsiin, jonka jälkeen Philip pahoinpitelee Brianin lähes kuoliaaksi. Päivien kuluessa selviää, että Philip pitää zombiksi muuttunutta Pennyä kahleissa, ja pahoinpitelee ja hyväksikäyttää kahta tunkeutujaa. Nick saa tämän selville, ja ampuu tunkeutujat. Brian toipuu kolhuistaan.


title: Kuvernööri (The Walking Dead)

text: Ryhmä saapuu Woodburyyn, jota hallitsee joukko kansalliskaartin rippeitä. Philip salakuljettaa zombi-Pennyn sisään, ja alkaa kaappaamaan ihmisiä sisältä syöttäen nämä Pennylle. Nick saa pian vihiä tämän toiminnasta, ja Brianin estelyistä huolimatta suuntaa tappamaan Philipiä. Metsässä Nick ampuu Philipin, ja lähes samantien Brian ampuu Nickin. Brian palaa Woodburyyn yksin, ja kokee ruumiistairtautumistilan. Tämän aikana tämä ampuu Woodburyn mielipuolisen johtajan Gene Gavinin ja ottaa kaupungin haltuunsa. Mies nimeltä Martinez kysyy Brianin nimeä, ja tämä vastaa "Philip Blake".


title: Kuvernööri (The Walking Dead)

text: Kuukausia myöhemmin Brian vastaanottaa viisi ihmistä sisään; Lillyn, Joshin, Bobin, Meganin ja Scottin. Vastaanotettuaan ihmiset sisään Brian keksii itselleen lisänimen "Kuvernööri". Brian on kylän kiistaton johtaja, ja omaa henkivartijoita sekä juoksevalla vedellä ja sähköllä varustetun talon. Tulokkaat saavat selville, että Brian pitää kotonaan vesisäiliöitä, joissa on zombiksi muuttuneita ihmisten päitä. Myös tämän kotona Penny on kahleissa, jota Brian syöttää kuolleiden ruumiinosilla. Hän pitää vankina loppuja kaartilaisia, joista osan hän on jo ehtinyt surmata. Keksiessään mitä tehdä heidän kanssaan, hän pistää miehet taistelemaan toisiaan vastaan areenalle. Lilly ja osa ryhmästä alkavat pitää miestä sosiopaattina, mitä väitettä myös osa Woodburyn kansalaisista tukee. Mitä kukaan ei tiedä, Brian kamppailee kahden persoonan kanssa ollessaan yksin. Hänen oikean identiteetin puskiessa esiin, tämän uusi identeetti painaa sitä takaisin. Brian uskottelee itselleen että uudessa maailmassa "Philipit" ovat tarpeen, kun taas "Brianit" ovat taakka.


title: Kuvernööri (The Walking Dead)

text: Joshin, Scottin ja Meganin kuoleman jälkeen Lilly ja Bob päättävät asettua Woodburyyn, ja he alkavat luottaa Brianiin. Kuvernööri vastaanottaa jälleen lisää ihmisiä sisään; Rickin, Glennin ja Michonnen. Hän kiduttaa kolmikkoa vaatien saada tietää heidän olinpaikkaansa. Rick ryhmineen pääsee pakoon Woobburysta muutaman muun kansalaisen avustamana, ja Kuvernööri joutuu hengenvaaraan Michonnen kiduttaessa tätä. Kuvernööri selviää kidutuksesta ja alkaa suunnittelemaan kostoa vankilan selviytyjille. Pitkien valmistelujen jälkeen Woodbury hyökkää vankilaan Kuvernöörin johdolla, mutta menettävät alituiseen sotilaitaan. Kuvernööri viimein päättää tuhota vankilan ajamalla sen aitojen yli panssarivaunulla, ja hän tapattaa lähes kaikki sisällä olevat ihmiset. Hän näkee Rickin ja tämän pojan Carlin pakenevan, ja uskoo etteivät he selviä kulkijoiden seassa. Lilly, joka muutama minuutti sitten ampui Rickin vaimon Lorin ja heidän vauvansa Judithin, suuttuu Kuvernöörille ja uhkaa tappaa tämän. Pian Kuvernöörin pitämän kannustuspuheen vankilan käyttökelpoisuudesta Lilly ampuu miehen ja potkaisee hänet zombien sekaan. Viimeisiksi sanoikseen Brian huutaa mielessään, "Philip Blake elää!".


title: Kuvernööri (The Walking Dead)

text: Itse sarjakuvassa Brian, paremmin tunnettu Kuvernöörinä tai Philipinä, nähtiin ensi kerran numerossa 27. Hän vastaanottaa Rickin, Glennin ja Michonnen Woodburyyn. Pian kuitenkin selviää, että Kuvernööri haluaa kolmikon asuinpaikat, vankilan, omakseen ja ajaa sen asukit pois. Kuvernööri pahoinpitelee kolmikon ja ottaa heidät vangeiksi. Myöhemmin Rick, Glenn ja Michonne muutaman muun Woodburylaisen kanssa pääsevät pakenemaan Woodburystä. Numerossa 42 Kuvernööri hyökkää vankilaan ja vaatii siellä olevia luovuttamaan tarvikkeensa. Kuvernööri kuitenkin epäonnistuu hyökkäyksessä. Hyökkäyksen jälkeen hän tulee uudelleen vankilalle mukanaan kaappaamansa Tyreese, jonka hän uhkaa tappaa, ellei vankilaa luovuteta hänelle. Lopulta hän tappaa Tyreesen ja hakee joukkonsa ja hyökkää uudelleen vankilaan numerossa 47, tappaen suurimman osan vankilalaisista. Hän kuolee numerossa 48 oman sotilaansa Lillyn ampuessa häntä päähän, kun tämä tajusi tappaneensa Judithin.


title: Kuvernööri (The Walking Dead)

text: Televisiosarjassa Kuvernööri nähtiin ensi kerran kolmannen tuotantokauden jaksossa "Kulje kanssani". Siinä Andrea ja Michonne menevät tutkimaan pudonnutta helikopteria, kunnes Kuvernööri miehineen saapuu paikalle. He huomaavat Andrean ja Michonnen ja heidät viedään Woodburyyn. Kuvernööri esittäytyy heille. Andrea luottaa häneen, mutta Michonne ei. Jaksossa "Kärsimysten tie" Rick, Daryl, Michonne ja Oscar saapuvat Woodburyyn pelastamaan Glenniä ja Maggietä. Heidän lähtiessään Kuvernööri vannoo heille kostoa. Hän hyökkää vankilaan jaksossa "Koti", tappaen Axelin. Tapahtuman jälkeen Rick ja muut alkavat valmistautua uuteen hyökkäykseen. Kuvernööri hyökkää uudelleen vankilaan jaksossa "Tuhoon tuomitut", mutta epäonnistuu hyökkäyksessä. Myöhemmin hän raivostuu ja ampuu lähes kaikki sotilaansa ja ajaa pois kahden jäljellä olevan kätyrinsä, Caesar Martinezin ja Shumpertin kanssa.


title: Kuvernööri (The Walking Dead)

text: Kuvernööri nähdään uudelleen neljännellä tuotantokaudella jaksossa "Erossa", jossa hän katselee vankilaa kauempaa. Kahdessa seuraavassa jaksossa näytetään takaumassa, kuinka Kuvernöörin kätyrit hylkäävät hänet ja hän joutuu vaeltamaan yksin kuukausien ajan, kunnes kohtaa Chamblersien perheen. Kuvernööri ystävystyy heidän kanssaan ja pian hänelle syntyy suhde perheeseen kuuluvan Lilly Chamblersin kanssa. Kuvernööri lähtee uuden perheensä kanssa ja päätyy lopulta leiriin, jonka johtajana toimii hänen vanha apurinsa Caesar Martinez. Myöhemmin Kuvernööri tappaa Martinezin ja nousee lopulta leirin johtajaksi. Jaksossa "Liian pitkällä" Kuvernööri kokoaa armeijan leirinsä asukkaista, ja he lähtevät vankilalle ja yrittävät pakottaa Rickin luovuttamaan sen heille. Rick ja muut eivät suostu lähtemään, jolloin Kuvernööri hyökkää vankilaan. Hyökkäyksen aikana Kuvernööri ja Rick ajautuvat tappeluun. Kun Kuvernööri on kuristamassa Rickiä hengiltä, Michonne lävistää miekallaan Kuvernöörin rintakehän ja hän loukkaantuu vakavasti. Myöhemmin Kuvernööri kuolee Lillyn ampuessa häntä päähän.


title: Wellstediaceae

text: Wellstediaceae on monotyyppinen eli yhden suvun käsittävä kasviheimo, joka on sukua lemmikkikasveille (Boraginaceae).


title: Wellstediaceae

text: Heimon ja sen ainoan suvun "Wellstedia" kasvit ovat pieniä pensaita, joiden lyhyet kukinnot ovat kasvin haarojen sivuilla kahdessa rivissä. Kukat ovat neljälukuisia ja pieniä. Teriö on kasvanut yhteen putkimaiseksi, ja sen laita on liuskainen. Emiössä on kaksijakoinen vartalo. Siemenaiheita on yksi kutakin emilehteä kohden; siemenaihe on omalaatuisen muotoinen, sillä se on pidentynyt varren kiinnittymiskohdasta (kalatsasasta). Hedelmä on liiteluomainen kota, ja sen väliseinät voivat irrota hedelmäseinästä; avautuneena kota muistuttaa pientä simpukkaa. Siemenen kärjessä on alaspäin osoittavia karvoja tai sukasia. Alkio on käyrä, eikä siemenessä ole endospermiä.


title: Wellstediaceae

text: Viisi "Wellstedia"-lajia kasvaa Kaakois- ja Koillis-Afrikassa.


title: Wellstediaceae

text: Lajit ovat kuivakkokasveja ja niiden kotahedelmät avautuvat vain kostuessaan.


title: Wellstediaceae

text: "Wellstedia"-suvulle läheisintä sukua on lemmikkikasvien heimo (Boraginaceae). Niiden yhteisellä kantamuodolla arvellaan olleen kaksi riippuvaa ja kärki-istukallista siemenaihetta kutakin emilehteä kohden; suvussa "Wellstedia" toinen on surkastunut. Aikaisemmin arveltiin, että suvun läheisin suku olisi "Coldenia", joka nyt viedään heimoon Cordiaceae. Molemmilla suvuilla on nelilukuinen kukka.


title: Ilkka Koho

text: Ilkka Koho (s. 10. maaliskuuta 1958 Jyväskylä) on entinen suomalainen jalkapalloerotuomari. Hän toimi kansainvälisen jalkapalloliiton FIFA:n virallisena tuomarina vuodesta 1992 vuoteen 1998 asti. Veikkausliigassa Koho tuomitsi vuodesta 1990 alkaen. 1990-luvulla hän tuomitsi viisi MM-karsintojen Euroopan lohkojen ottelua sekä kolme EM-karsintojen ottelua. Vuosina 1994-1995 hän tuomitsi myös kaksi ottelua Mestareiden liigan lohkovaiheessa. Hän tuomitsi myös otteluita UEFA Cupissa. Viimeisin Kohon kansainvälinen ottelu oli vuoden 1998 MM-kisojen karsintaottelu Moldovan ja Englannin välillä syyskuussa 1996.


title: Yhdystie 2464

text: Yhdystie 2464 on tie, joka kulkee Kokemäellä valtatien 2 risteyksestä saman kaupungin alueella sijaitsevaan Järilään. Tien pituus on 1,8 kilometriä.


title: Yhdystie 2464

text: Tie saa alkunsa valtatien 2 sekä yhdystien 2194 risteyksestä "Rausenojan" läheisyydestä. Ensin tie kohtaa noin 250 metrin matkan jälkeen Järilän tasoylikäytävänä Tampere-Pori-radan. Tasoylikäytävältä tie kulkee noin 900 metriä, jonka jälkeen se ohittaa Järilän lammet niiden länsipuolelta. Seuraavan noin puolen kilometrin matkan jälkeen tie saapuu Järilään yhdystien 2463 risteykseen. Koko matkalta tien osoitenimi on "Järilän koulutie".


title: Elina Hytönen

text: Toini Elina Hytönen (s. 28. toukokuuta 1936 Helsinki) on suomalainen toimittaja, kääntäjä ja perinteisen kiinalaisen lääketieteen terapeutti ja opettaja.


title: Elina Hytönen

text: Hytönen valmistui filosofian maisteriksi 1962. Hän on suomentanut vuodesta 1960 alkaen noin 40 romaania ja näytelmää. Hytönen on toiminut dramaturgina teattereissa, sanomalehden toimittajana, radiossa ja televisiossa freelance-toimittajana sekä kulttuurijärjestön toiminnanjohtajana. Kiinalaisen perinteisen lääketieteen piirissä hän on toiminut vuodesta 1983 alkaen.


title: Wadouba

text: Wadouba on maalaiskunta Moptin alueen Bandiagaran piirissä Malissa. Sen keskuskylä Kani Gogouna sijaitsee Dogonin ylängöllä 35 kilometriä Bandiagarasta koilliseen. Kunnassa on 27 900 ja keskuskylässä 1 600 asukasta (vuonna 2009).


title: Wadouba

text: Wadouban kunnan pinta-ala on 720 neliökilometriä. Se rajoittuu koillisessa Bandiagaran piirin Ségué Irén, kaakossa Sanghanin, lounaassa Sorolyn ja luoteessa Kendién kuntiin.


title: Wadouba

text: Pinnanmuodostusta leimaavat kalliorinteet ja laaksot. Kasvillisuus on kärsinyt kuivuudesta ja ihmisen toiminnasta. Pysyviä vesistöjä ei ole. Seutu kuuluu Sahelin vyöhykkeeseen.


title: Wadouba

text: Kuntaan kuuluu 48 kylää ja 16 pikkukylää. Niistä suurin on 2 100 asukkaan Mene Mene. Yli tuhannen asukkaan kyliä ovat myös Tenne, Gongo ja Tabitongo. Asukkaat ovat etupäässä dogoneja.


title: Wadouba

text: Kani Gogounan kautta kulkee Bandiagaran ja Douentzan välinen paikallistie. Muiden kylien liikenneyhteydet ovat heikot. Liikennevälineitä ovat kuorma-autot, moottoripyörät ja polkupyörät.


title: Wadouba

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra ja fonio. Niiden ohella viljellään maapapua, hibiskusta, seesamia, lehmänpapua ja vihanneksia. Kotieläimiä ovat naudat, lampaat, vuohet, aasit ja siipikarja. Lisäksi tuotetaan puutavaraa ja hiiltä sekä harjoitetaan keräilyä, käsityöammatteja ja kaupankäyntiä. Kylissä pidetään viidet viikoittaiset markkinat.


title: Wadouba

text: Kunnassa toimii 16 alakoulua, kolme yläkoulua, viisi lukutaitoluokkaa, yhdeksän koulutus- ja kehittämiskeskusta (CED) ja 16 koraanikoulua. Terveyspalveluihin kuuluvat Kani Gogounan heikkotasoinen terveyskeskus ja kolme sairastupaa. Vesihuolto käsittää kaivoja, porakaivoja, vesiposteja ja patoaltaita. Muita palveluja ovat joukko kauppoja, hirssimylly ja kahdeksan viljavarastoa.


title: Wadouba

text: Mahdollisina matkailukohteina mainitaan Gongon, Bolmon, Tabitongon, Irelibolo Moryn ja Gondon kylät. Majoitusta tarjoaa Kani Gogounaan rakennettu kunnan vierastalo.


title: Rinnakkaisvaluutta

text: Rinnakkaisvaluutalla, yhteisövaluutalla, paikallisvaluutalla tai täydentävällä valuutalla tarkoitetaan virallisen, yleensä kansallisen valuutan rinnalla toimivaa järjestelmää, joka täydentää vähiin käyvän virallisen valuutan ja käytettävissä olevien käyttämättömien resurssien välistä kuilua. Tällaisia järjestelmiä ovat esimerkiksi Sveitsin 1930-luvulta asti toiminut WIR-pankki, Bristolin punta ja aikapankkien käyttämä CES.


title: Rinnakkaisvaluutta

text: Vaikka rinnakkaisvaluutan synonyyminä käytetään usein paikallisvaluuttaa, kaikki rinnakkaisvaluutat eivät ole paikallisia; WIR on Sveitsin sisäinen valuutta, kun taas CES on kansainvälinen ”keskusjärjestelmä”, jonka alaisena toimii satoja paikallisia aikapankkeja. Myös kryptovaluutat ovat eräänlaisia hajautettuja rinnakkaisvaluuttoja.


title: Rinnakkaisvaluutta

text: Muunlaisiakin valuuttoja on ehdotettu; esimerkiksi belgialainen taloustieteilijä ja rahajärjestelmien ekspertti, euro-valuutan luomisprosessissakin mukana ollut Bernard Lietaer on ehdottanut Terra-nimistä maailmanvaluuttaa, jonka arvo olisi sidottu kullan sijasta eräänlaiseen ”resurssikoriin”, johon kuuluisi 9–12 hyödykettä, eli tietty määrä muun muassa öljyä, viljaa, mineraaleja ja jalometalleja.


title: Rinnakkaisvaluutta

text: Lietaer väittää kansallisten valuuttojen yksinään olevan riittämättömiä maailman taloudellisten tarpeiden tyydyttämiseen, todisteena 20 viime vuoden 87 kansallisen valuuttajärjestelmän romahdukset, ja ratkaisun näihin ongelmiin löytyvän nimenomaan lukuisien (alueellisten / kansainvälisten) rinnakkaisvaluuttojen perustamisessa ja käyttöön valjastamisessa.


title: Rinnakkaisvaluutta

text: Rinnakkaisvaluutat ovat tavallaan olemassa lähinnä kansallisen tai kansainvälisen valuutan "täydentäjänä" kun siitä on pulaa, jotta ihmisten täyttämättömiä tarpeita saadaan täytettyä olemassaolevilla käyttämättömillä resursseilla; esimerkiksi "käyttämättömät" työttömät saadaan valjastettua esimerkiksi ruoan- ja energian- sekä palveluiden tuotantoon Suomessa, kun euroista on pulaa. Samalla se toimii kansalaisille eräänlaisena yhteiskunnallisena turvaverkkona kansainvälisen talouden laskusuhdanteissa.


title: Rinnakkaisvaluutta

text: Osa rinnakkaisvaluutoista on vaihdettavissa kansallisiin valuuttoihin jollain kurssilla kuten Bristolin punta, jota voi ostaa samanarvoisella Englannin punnalla mutta ei myydä, kun taas osa kieltäytyy määrittämästä minkäänlaista kurssia, esimerkiksi suurin osa aikapankeista. Bitcoinin arvo oli 4. tammikuuta 2015 noin 220 euroa.


title: Rinnakkaisvaluutta

text: Kahdenkeskinen vaihtokauppa on tavallaan erikoistapaus rinnakkaisvaluutan käytöstä, jossa talouden osapuolia on vain kaksi, ja valuuttana toimivat asiat jotka toista kauppakumppania kiinnostavat.


title: Rinnakkaisvaluutta

text: Joillain rinnakkaisvaluutoilla on ollut käytössä niin sanottu demurrage-vero eli negatiivinen talletuskorko, tai "hamstrausvero" tai "valuutan parkkimaksu" eli valuutan arvo laskee ajan myötä. Tämä kannustaa käyttämään valuuttaa nopeammin kulutukseen tai investointeihin, jolloin raha kiertää tehokkaammin koska valuutan säästäminen ei ole kannattavaa, kun taas esimerkiksi rakennukset säilyttävät arvonsa kyseisessä valuuttajärjestelmässä tehokkaasti.


title: Rinnakkaisvaluutta

text: Suomessa on ehdotettu aikapankkien verotuksessa käyttöönotettavaksi "toviveroa", eli veron perimistä aikapankkien omassa aikapohjaisessa valuutassa.


title: Rinnakkaisvaluutta

text: Jotkin rinnakkaisvaluutat ovat "täysin rahoitettuja", kuten Bristolin punta tai Toholammen Toho, joita käyttävät yritykset voivat vaihtaa dollarinsa tai euronsa aina halutessaan Kanadan dollareiksi tai euroiksi.


title: Rinnakkaisvaluutta

text: Myös kryptovaluutat, kuten Bitcoin, Litecoin, Dogecoin, FairCoin, PermaCredits, Freecoin ja muut vastaavat, ovat erilaisiin salausmenetelmiin perustuvia, hajautettuja, yleensä anonyymejä rinnakkaisvaluuttoja hyvin erilaisine ominaisuuksineen, käyttäjineen ja jakelu-, tuotanto- ja verotusjärjestelmineen.


title: Ségué Iré

text: Ségué Iré on maalaiskunta Moptin alueen Bandiagaran piirissä Malissa. Sen keskuskylä Sougui sijaitsee Dogonin ylängöllä 55 kilometriä Bandiagarasta koilliseen. Kunnassa on 14 900 ja keskuskylässä 3 300 asukasta (vuonna 2009).


title: Ségué Iré

text: Ségué Irén kunta rajoittuu pohjoisessa Bandiagaran piirin Diamnatin, idässä Ondougoun, etelässä Wadouban ja lännessä Kendén kuntiin.


title: Ségué Iré

text: Maisemaa leimaavat kalliorinteet ja laaksot. Kuivuudesta ja ihmisen toiminnasta kärsinyt kasvillisuus koostuu heinäkasveista ja piikkipensaista. Pysyviä vesistöjä ei ole. Seutu kuuluu Sahelin vyöhykkeeseen.


title: Ségué Iré

text: Kuntaan kuuluu 16 (tai 17) kylää. Niistä suurimmat ovat keskuskylän jälkeen 2 900 asukkaan Nanga Doumbo ja yli tuhannen asukkaan Amala Guiné ja Kombérou. Asukkaat ovat etupäässä dogoneja. Heidän lisäkseen kunnassa asuu jonkin verran fulbeja.


title: Ségué Iré

text: Souguin lähistön kyliä kutsutaan yhteisnimellä Ningari. Se on myös entisen arrondissementin nimitys.


title: Ségué Iré

text: Kunnan liikenneyhteydet ovat heikot varsinkin sadeaikaan. Liikennevälineitä ovat polkupyörät, hevoskärryt, moottoripyörät ja kuorma-autot.


title: Ségué Iré

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, fonio, durra, maapapu, seesami ja vihannekset. Kotieläimiä ovat naudat, lampaat, vuohet ja aasit. Lisäksi tuotetaan puutavaraa ja hiiltä sekä harjoitetaan keräilyä, käsityöammatteja ja kaupankäyntiä. Ningarissa pidetään tärkeät markkinat.


title: Ségué Iré

text: Kunnassa toimii kolme alakoulua, yläkoulu, koulutus- ja kehittämiskeskus (CED) ja neljä koraanikoulua. Ningarissa on terveyskeskus. Vesihuolto käsittää kaivoja, vesiposteja, porakaivon ja kolme patoallasta. Muita palveluja ovat suuri joukko kauppoja, kolme hirssimyllyä ja 11 viljavarastoa.


title: Ségué Iré

text: Matkailu kuntaan on vähäistä eikä majoituspalveluja juurikaan ole.


title: Islamiska förbundet i Sverige

text:
Islamiska förbundet i Sverige (IFiS, , ) on ruotsalainen puolueisiin sitoutumaton islamilainen järjestö, joka on perustettu 1981.
Sen puheenjohtajana toimii vuodesta 2011 Omar Mustafa.


title: Islamiska förbundet i Sverige

text: Järjestö rekisteröitiin nykyisellä nimellään 1987. Samana vuonna perustettiin sen sisarjärjestöt Suomessa ja Norjassa.


title: Islamiska förbundet i Sverige

text: Vuonna 1991 perustettiin järjestön nuoriso-osasto, jonka nimi muuttui myöhemmin muotoon Sveriges Unga Muslimer (SUM). Vuonna 1997 perustettiin muslimipartiolaiset ja 1999 New Moon -kulttuurijärjestö.


title: Islamiska förbundet i Sverige

text:
Järjestö on ollut perustamassa Federation of Islamic Organisations in Europe (FIOE) -kattojärjestöä ja seuraa sen linjauksia.
Järjestöä pidetään yleisesti Muslimiveljeskunnan eurooppalaisena organisaationa.


title: Gourma (alue)

text: Gourma on tasankomainen luonnonalue Malissa, Burkina Fasossa ja Nigerissä. Se käsittää Nigerjoen mutkan eteläpuolisen alueen ulottuen etelässä Burkina-Fason pohjoisosaan ja Nigeriin. Gaon eteläpuolella Gourma ylittää Nigerjoen jatkuen Dallol Bosson muinaiseen jokilaaksoon saakka. Lännessä sen rajana ovat Nigerjoen tulva-alue sekä Hombori- ja Gandamiavuoret.


title: Gourma (alue)

text: Alue kuuluu Sahelin vyöhykkeeseen. Sen pohjoisosa on aroa ja eteläosa avointa savannia. 1970-luvun alusta jatkuneen kuivuuden aikana sademäärä on laskenut keskimäärin 150–300 millimetriin vuodessa, ja suuri osa savannista on muuttunut aroksi.


title: Gourma (alue)

text: Gourman alueella harjoitetaan paimentolaisuuteen ja puolipaimentolaisuuteen perustuvaa karjanhoitoa sekä paikoin maanviljelyä. Eteläisimmässä osassa laidunnetaan karjaa sekä viljellään hirssiä ja durraa. Asukkaat ovat etupäässä tuaregeja, fulbeja ja songhaita. Maatalouden laajentuminen on entisestään köyhdyttänyt alueen kasvillisuutta.


title: Sveriges muslimska förbund

text:
Sveriges muslimska förbund (SMF) on ruotsalainen islamilainen uskonnollinen yhdyskunta, joka on perustettu 1981.
SMF on nykyisin suurin Ruotsin muslimijärjestöistä ja siihen kuuluu noin 50 järjestöä ja 70 000 jäsentä.


title: Sveriges muslimska förbund

text:
Huhtikuussa 2006 järjestön puheenjohtaja Mahmoud Aldebe lähetti avoimen kirjeen valtiopäiväpuolueille, jossa hän ehdotti Ruotsin muslimeille omia lakeja.
Aldeben mukaan imaamien pitäisi valvoa muslimioppilaiden opetusta julkisissa kouluissa uskonnossa ja äidinkielessä, muslimien välisen avioeron pitäisi olla imaamin hyväksymä ja muslimeilla ei olisi velvollisuutta vihkiä samaa sukupuolta olevia pareja.
Aldebe asettui 2009 ehdolle Valtiopäiville Keskustapuolueen listalta.
Kohun jälkeen hän vetäytyi ehdokkuudesta ja erosi puolueen jäsenyydestä.


title: Sveriges muslimska förbund

text: Muslimijärjestöjen kattojärjestö Sveriges muslimska råd (SMR) erotti SMF:n jäsenyydestään tammikuussa 2010.


title: Bandiagaran–Homborin ylänkö

text: Bandiagaran–Homborin ylänkö () on luonnonalue Malin keskiosassa. Se kuuluu pääosin Moptin alueeseen ulottuen koillisessa Timbuktun ja etelässä Ségoun alueille. Ylängön keskellä sijaitsevat 450–800 metriä korkea Dogonin ylätasanko sekä Gandamia- ja Homborivuoret. Etelässä on Bobon tasanko ja pohjoisessa Dyoundé-Erensisin alue.


title: Bandiagaran–Homborin ylänkö

text: Dogonin eli Bandiagaran ylänkö rajoittuu 300–600 metriä korkeaan, 200 kilometrin pituiseen Bandiagaran kalliorinteeseen, jonka itäpuolella on Gondo-Sénon tasanko. Lännessä ylänkö laskeutuu loivasti Nigerin sisämaasuiston tulva-alueelle. Douentzan lähellä sijaitsevat Gandamiavuoret kohoavat 500–600 metrin korkeuteen. Malin korkein paikka on Gourman tasangon yllä kohoava 1155 metriä korkea Homborivuori.


title: Bandiagaran–Homborin ylänkö

text: Ylänkö sijaitsee Nigerin sivujoen Yamén valuma-alueella. Lisääntyneen kuivuuden seurauksena se kuuluu nykyään lähes kokonaan Sahelin vyöhykkeeseen. Pohjavesivarat ovat vähäiset ja vaikeasti hyödynnettävissä. Pinta-alasta puolet on aroa. Savannin osuus on laskenut noin neljännekseen, ja alueen maatalouskäyttö ja eroosio ovat lisääntyneet voimakkaasti.


title: Bandiagaran–Homborin ylänkö

text: Alueella viljellään etupäässä hirssiä, durraa ja vihanneksia. Lisäksi harjoitetaan laiduntamiseen perustuvaa karjanhoitoa. Suurimmat väestöryhmät ovat dogonit ja fulbet.


title: Tellus (televisiosarja)

text: Tellus on Yle TV1:llä 16. marraskuuta 2014 alkanut kuusiosainen draamasarja, jonka pääosissa näyttelevät Minka Kuustonen, Lauri Tilkanen ja Pirkka-Pekka Petelius. Sarjassa joukko hyvin toimeentulevia, työssäkäyviä ja opiskelevia nuoria haluaa herättää ihmiset huomaamaan ympäristöongelmat ja ekologisen kriisin. Sarjan ensimmäisen tuotantokauden viimeinen jakso esitettiin 21. joulukuuta 2014.


title: Tellus (televisiosarja)

text: Yleisradio teki jo ennen ensimmäisen tuotantokauden esittämistä päätöksen, että sarja jatkuu myös toiselle tuotantokaudelle. Saksalainen ZDF Enterprises -myyntiyhtiö osti ensimmäisen kauden myyntioikeudet sekä oikeudet myydä sarjasta niin sanottuja remake-oikeuksia. Ensimmäisen kauden esitysoikeudet on myyty jo Saksaan, Ruotsiin ja Norjaan.


title: Tellus (televisiosarja)

text: Keskikatsojamäärä esityspäivänä.


title: Det islamske forbundet i Norge

text: Det islamske forbundet i Norge (DIF, "Al-Rabita al-Islamiyya fi al-Norwij") on Norjassa toimiva islamilainen järjestö, joka on perustettu vuonna 1987. Se ylläpitää Rabita-moskeijaa Oslossa. Järjestön puheenjohtaja on Basim Ghozlan.


title: Det islamske forbundet i Norge

text: Järjestö kuuluu Norjan muslimien Islamsk Råd Norge -kattojärjestöön. Sen sisarjärjestö on ruotsalainen Islamiska förbundet i Sverige.


title: WIR-pankki

text: WIR-pankki (saksaksi Wirtschaftsring-Genossenschaft , eli "vastavuoroisen taloudellisen tuen rinki, piiri tai osuuskunta"), alun perin Sveitsin talouspiiri, on itsenäinen rinnakkaisvaluuttajärjestelmä Sveitsissä joka palvelee yrityksiä niin myynnin, rakentamisen, tuotannon, logistiikan, palvelualojen ja erinäisten muiden ammattilaispalveluiden saralla, ja on vanhin länsimaissa toiminut rinnakkainen rahajärjestelmä . WIR luo ja ylläpitää WIR-frangia, jota käytetään samanarvoisen Sveitsin frangin rinnalla, ja yhdessä sen kanssa ns. duaalitransaktioissa. Yhden WIR-frangin arvo on siis sama kuin yhden Sveitsin frangin.


title: WIR-pankki

text: WIR on täysin elektroninen valuutta, eli kolikoita tai seteleitä ei ole sen käytössä. Kun kaksi jäsenyritystä käyttävät vaihtokaupassaan Sveitsin frangeja ja WIR-frangeja, ostaja tarvitsee vähemmän "rahaa" suorittaakseen kaupan; näin kummankaan osapuolen ei tarvitse pudottaa hintojansa lisätäkseen liikevaihtojansa. WIR harjoittaa myös WIR-frangien lainanantoa jäsenyrityksilleen; lainat ovat toisten jäsenyritysten takaamia.


title: WIR-pankki

text: WIR:in perustivat 1934 bisnesmiehet Werner Zimmermann ja Paul Enz tilanteessa, jossa virallinen valuutta oli vähissä ja globaali talous epävakaata. Molemmat olivat hyvin vaikuttuneita taloustieteilijä Silvio Gesellin työstä; kuitenkin WIR-pankki luopui Gesellin "vapaa raha"-teoriasta, mahdollistaen näin käytännössä lainojen korkoa kasvamisen.


title: WIR-pankki

text: WIR tarkoittaa lyhennettä "Wirtschaftsring"-sanasta, kuin myös "me"- sanaa saksaksi, kuvaten sitä asian laitaa että taloudellinen rinki on väistämättä myös eräänlainen yhteisö. Kuten osuuskunta perusteeseissään esittää, "sen tarkoitus on kannustaa jäseniänsä valjastamaan ostovoimansa toistensa käyttöön ja pitää se jäsenistönsä käytössä pyörimässä, näin mahdollistaen jäsenyritystensä myynnin kasvun".


title: WIR-pankki

text: WIR aloitti 16 jäsenyrityksellä, tänään määrän ollessa n. 65000, eli noin neljäsosa kaikista sveitsiläisistä yrityksistä. Vuonna 2006 vaihtopiirissä käytiin "kauppaa" 1,67 miljardilla Sveitsin frangilla eli 1,18 miljardilla eurolla.


title: WIR-pankki

text: Pankki aloitti toimintansa voittoa tavoittelemattomana tahona, tämän jäädessä pois pankin toiminnan kasvaessa. WIR-pankin väitetään loiventavan talouden laskusuhdanteiden vaikutuksia, auttaen tasapainottamaan Sveitsin taloutta vaikeina aikoina.


title: Kheer

text: Kheer on intialainen riisivanukas. Vanukas maustetaan esimerkiksi kardemummalla, sahramilla, cashewpähkinöillä, pistaasipähkinöillä tai manteleilla.


title: Icepeak

text: Icepeak on suomalainen, vuonna 1996 julkaistu vaatemerkki. Icepeak valmistaa pääosassa ulkovaatteita, mutta myös sisävaatteita, kuten huppareita.


title: Icepeak

text: Icepeak on osa Luhta Sportswear Companya.


title: Icepeak

text: Talviolympialaisissa 2018 Suomen joukkueen asut olivat Luhta Sportswear Companyn omien suunnittelijoiden suunnittelemaa Icepeak-mallistoa.


title: Rituaalinen puhtaus

text: Rituaalinen puhtaus on rituaalien avulla aikaan saatu tai palautettu puhtaus, joka liittyy uskonnollisiin käsityksiin pyhästä, synnistä ja pahoista voimista. Puhdistautumisriiteissä irrottaudutaan symbolisesta liasta tai saastasta oikein toimitettujen tekojen ja oikeiden sanojen kautta.


title: Rituaalinen puhtaus

text: Jokaisella uskonnolla ja kulttuurilla on omat rituaaliset puhtaus- ja saastaisuuskäsitteensä. Saastaisuudesta halutaan eroon ennen kuin se tarttuu koko yhteisöön. Erityisen tärkeää puhtauden käsite on esimerkiksi hindulaisuudessa, juutalaisuudessa sekä joillain heimoilla kuten Etelä-Afrikan loveduilla ja Kalifornian yurokeilla.


title: Rituaalinen puhtaus

text: Uskonnoissa katsotaan henkisyyden vaativan ruumiin, tekojen, tunteiden tai ajatusten puhtautta. Joskus puhtaudella tarkoitetaan vain puhdasta kehoa puhtaissa vaatteissa, mutta esimerkiksi itämaisissa uskonnoissa kuten hindulaisuudessa ja buddhalaisuudessa tärkeänä pidetään tekojen puhtautta.


title: Rituaalinen puhtaus

text: Antropologi Mary Douglas ja psykoanalyytikko Julia Kristeva näkevät rituaalisen puhtauden keinona rakentaa, rajata ja turvata yksilöllistä tai ryhmäidentiteettiä. Liasta irrottautuminen nähdään keinona olla otollinen jumalille, arvollinen suorittamaan tiettyä tehtävää, tai kelpo ihminen. Rituaalinen lika nähdään ylimääräisenä pahana, joka sekoittaa identiteetin perusyksikön järjestystä tai uhkaa tärkeää arvoa.


title: Rituaalinen puhtaus

text: Saastaisuuden katsotaan useimmin leviävän kosketuksen ja läheisyyden kautta. Sisäinen saastaisuus ei näy ulospäin, mutta kulttuurissa rituaalisen saastaisuuden oireiksi määriteltyjä merkkejä alkaa ilmetä ajan myötä. Tällaisia ovat esimerkiksi ihosairaudet, epämuodostumat, hulluus ja vähämielisyys, steriilisyys ja mahous. Saastaisuus voi johtaa ihmisen, luonnon tai yliluonnollisen elinvoimien ali- tai yliaktiivisuuteen, mistä seuraa taantuminen, hedelmättömyys ja kuolema, tai sekasorto. Rituaalinen tahra lähtee pois vain rituaalisesti oikein toimitetetun teon ja siihen liittyvien sanojen kautta, kuten synnintunnustuksella.


title: Rituaalinen puhtaus

text: Puhtauden seurauksia ovat ne olotilat, joita kulttuurissa pidetään kaikkein edullisimpina. Idän kulttuureissa puhtauteen yhdistetään tyyneys, ja joissain toisissa, käytännöllisesti suuntautuneissa kulttuureissa tarmokkuus.


title: Rituaalinen puhtaus

text: Ihmisen ruumiintoiminnot nähdään useimmiten saastuttavina. Näihin kuuluvat menstruaatio, yhdyntä, synnytys, sairaus, kuolema sekä kaikki eritteet. Usein epäpuhtaita ovat etenkin naiset kuukautisten aikana tai ollessaan raskaana. Myös prostituoidut ja lesket voidaan nähdä epäpuhtaina. Eläimistä sika, koira ja haaskaeläimet nähdään usein likaisina. Ruoantähteet ja haisevat ruoka-aineet voidaan nähdä epäpuhtaina. Ihmisen ruumiinosista alavartalo ja etenkin jalat ovat epäpuhtaita.


title: Rituaalinen puhtaus

text: Koska veri ja kuolema ovat epäpuhtaita, myös väkivalta on usein sitä, kuten murha, metsästys, sotiminen, tappelu ja riitely, kiroaminen, rivoudet, valehtelu sekä ahneus, viha ja raivo. Väkivaltaan liittyvät myös paholainen, noidat, musta magia, alkoholi, petoeläimet, teurastetun eläimen liha ja tietyt ammatit.


title: Rituaalinen puhtaus

text: Epätavalliset, oudot tai luokittelua uhmaavat ilmiöt nähdään usein epäpuhtaina, kuten auringonpimennykset, erikoiset kuolintapaukset tai syntymät, epämuodostumat, puheviat, epätavallinen lapsen kehitys, oudot eläimet, kasvit tai aineet; siirtymävaiheessa olevat ihmiset, muukalaiset tai vangit; epäitsenäiset ihmiset kuten lapset, humalaiset, hullut tai vähämieliset; sekä sukupuoliset kieroutumat kuten homoseksuaalisuus, insesti, selibaattivalan rikkominen ja avioliiton ulkopuoliset lapset.


title: Rituaalinen puhtaus

text: Intian kastijärjestelmä perustuu ajatukseen, että alemmat kastit saastuttavat ylemmät kastit. Joissain muissakin kulttuureissa vältetään "puhtaiden" ja niitä alempien etnisten ryhmien sekoittumista.


title: Rituaalinen puhtaus

text: Rituaalinen epäpuhtaus poistetaan puhdistusriiteillä. Niitä voidaan järjestää tarpeen vaatiessa, tai ne voivat olla säännöllisiä, jos saastumista tapahtuu koko ajan. Puhdistautuminen on välttämätöntä etenkin ennen kosketusta pyhien asioiden kanssa. Puhdistautumista tarvitaan myös pahojen voimien kosketuksen jäljiltä. Niiden avulla voidaan myös varmistaa menestys joissain tärkeissä asioissa.


title: Rituaalinen puhtaus

text: Saastuneet henkilöt voidaan eristää muista väliaikaisesti tai pysyvästi asumisjärjestelyjen kautta. Puhtautta tavoittelevat henkilöt voivat vetäytyä itse syrjään, esimerkiksi luostareihin. Eristäytyminen voi olla myös symbolista esimerkiksi huntujen tai piirrettyjen rajojen muodossa. Puhtauden tavoitteluun liittyy usein pidättäytyminen seksistä, syömisestä tai muista aistinautinnoista.


title: Rituaalinen puhtaus

text: Peseytyminen on yleinen tapa saavuttaa myös rituaalinen puhtaus. Siihen voi kuulua uiminen, kylpeminen juoksevassa vedessä, tai muunlainen vedessä peseytyminen: joskus veden koskettaminen, kuten Intian veddoilla, tai vain sen katsominen, kuten Sri Lankassa. Muslimien Koraani neuvoo puhdistautumaan veden puutteessa hieromalla iholle puhdasta maata. Likaisuus voidaan joskus poistaa kuvaannollisesti myös esimerkiksi puhaltamalla, harjaamalla tai raaputtamalla.


title: Rituaalinen puhtaus

text: Saastaisuus voidaan poistaa ihmisestä irrottamalla, kuten oksentamalla, hikoilemalla tai verta vuodattamalla. Kokonainen yhteisö voi puhdistautua karkottamalla saastaisen jäsenensä.


title: Rituaalinen puhtaus

text: Saastaisuus voidaan siirtää henkilöstä tai yhteisöstä toiseen kohteeseen, jossa se ei vaikuta tai joka voidaan hävittää. Tästä esimerkkinä on syntipukkiseremonia, jossa saastaisuus siirretään eläimeen tai ihmiseen kosketuksella, kylvyllä tai puheella, minkä jälkeen syntipukki karkotetaan, surmataan tai uhrataan jumalille. Balilla lapsi saa lemmikikseen kanan, joka imee lapsesta saastaisuuden itseensä. Saastaisuus voidaan siirtää myös talismaaniin, joka sen jälkeen hävitetään.


title: Rituaalinen puhtaus

text: Jos esine on saastunut, se voidaan hävittää. Saastunut ihminen voidaan surmata, usein sillä tavalla että hänen saastunut verensä ei pääse virtaamaan. Saastuneet metalliesineet sulatetaan ja muunlaiset esineet rikotaan ja usein haudataan maahan.


title: Rituaalinen puhtaus

text: Tulta ja suitsukkeiden savua käytetään usein puhdistautumisriiteissä. Saastuneet ihmiset joutuvat kiertämään tai ylittämään tulen, joka puhdistaa heidät. Saastuneisiin ihmisiin tai esineisiin voidaan hieroa tuhkaa, ja esineitä voidaan keittää vedessä. Puhdistamista voidaan tehdä myös auringon paahteessa. Kuoleman jälkeen tai vuosittaisissa puhdistautumisseremonioissa temppeleiden ja kylien vanhat tulet usein sammutetaan ja uudet sytytetään. Alkemiaan kuului vanhan metallin sulattaminen ja sitten kiteyttäminen uudessa ja korkeammassa muodossa.


title: Rituaalinen puhtaus

text: Rituaalinen puhtaus voidaan tuoda puhdistettavaan kohteeseen jostain puhtaasta asiasta. Tällaisia ovat esimerkiksi tuli, vesi, kasvien tuoksut, parfyymit ja tuoksuöljyt, suitsukkeet, maito, kirkastettu voi, valkoiset esineet, luonnollinen maa, puhtaat esineet kuten pyhäinjäännökset, pyhät ihmiset kuten papit, loitsujen tai jumalten nimien lausuminen, taika-amuletit tai -kivet, kulta tai muut arvokkaat mineraalit, neitsyet, oikea puoli, aamu, auringonvalo, ehjät esineet, muodot ja numerot; tai fyysisesti virheettömät lajin yksilöt. Hinduismissa pyhää on pyhän lehmän uloste ja virtsa, zarathustralaisuudessa koirat, ja Etelä-Afrikan loveduilla kaikki viileät asiat.


title: Rituaalinen puhtaus

text: Joskus saastumista ehkäistään ohjaamalla se jo saastuneeseen esineeseen, kuten amulettiin. Puhtaus voidaan saavuttaa myös saastaisten esineiden käytön kautta: esimerkiksi buddhalaiset ja jainalaiset munkit ovat puhtaita, vaikka he pyrkivät käyttämään saastaisina pidettyjä vaatteita ja esineitä, eivätkä aina peseydy.


title: Rituaalinen puhtaus

text: Puhtaus voidaan saavuttaa myös kaaoksen tai uudelleensyntymisen kautta. Muita puhdistautumisen keinoja ovat esimerkiksi uhraaminen, syntisten rankaiseminen tai katuminen, eksorsismi, demonien pelottelu räjähtein tai kirouksin, tai demonien lahjominen lopettamaan saastuttaminen.


title: Rituaalinen puhtaus

text: Hinduille puhtaus ("sauca") vaikuttaa kastijärjestelmän hierarkkisen ajattelun taustalla. Puhtauskäsitykset säätelvät voimakkaasti esimerkiksi ruoanlaittoa, syömistä ja palvontaa. Alkoholi ja tupakka ovat epäpuhtaita. Rituaalisesti puhtainta elämää elävät bramiinit, minkä vuoksi heillä on korkein asema. Ylimmät kastit ovat luonnostaan puhtaita; jos niiden jäsenet tilapäisesti saastuvat, puhtaus palautetaan erilaisin rituaaleihin. Alimmat kastit ovat aina epäpuhtaita, ja heistä vain kaikkein alimmat voivat tehdä kaikkein saastuttavimpia töitä.


title: Rituaalinen puhtaus

text: Hindut uskovat epäpuhtaudesta seuraavan jumaluuden raivoa, onnettomuuksia ja huonoa karmaa. On tärkeää, että puhtausrituaalit suorittaa puhdas henkilö. Rituaalisen puhtauden ylläpitäminen on perheissä ensisijaisesti naisten varassa.


title: Rituaalinen puhtaus

text: Juutalaisten monet terveydenhoitoon liittyneet ohjeet oli puettu uskonnollisten käskyjen muotoon, ja ne koskivat ympäristön hygieniaa, ravintoa ja sukupuolisaastaisuutta. Juutalaisuuden puhtauskäskyt ovat siirtyneet muslimien kulttuuriin. Ne ovat myös mukana kristittyjen käyttämässä Raamatussa.


title: Rituaalinen puhtaus

text: Juutalaisten ruokasäädökset määrittelevät epäpuhtaiksi tietyt ruoka-aineet, kuten sian, sekä tiettyjen ruokien yhdistelemisen samalla aterialla.


title: Rituaalinen puhtaus

text: Mikve on juutalaisten rituaalikylpyallas, joka täytetään luonnonvedellä. Siinä käyvät etenkin naimisissa olevat naiset puhdistautumassa rituaalisesti kerran kuukaudessa, mutta myös muut juutalaiset esimerkiksi naimisiinmenon tai juutalaisuuteen kääntymisen yhteydessä. Mikveen myös upotetaan uusia astioita ennen käyttöönottoa.


title: Rituaalinen puhtaus

text: Islamissa moni tabu juontaa juurensa jaosta rituaalisesti puhtaaseen ja epäpuhtaaseen. Muslimeille oikea käsi on puhdas ja vasen saastainen. Epäpuhdasta ovat myös kuukautiset ja synnytys. Rituaaliseen puhtauteen kuuluu esimerkiksi poikalapsen ympärileikkaus. Islamin ruokasäädökset ("halal" ja "haram") määrittelevät saastaisiksi esimerkiksi sianlihan ja väärin teurastetun eläimen lihan.


title: Rituaalinen puhtaus

text: Vainajan rituaalinen pesu tulee islamissa tehdä heti tai mieluiten ainakin saman päivän aikana.


title: Rituaalinen puhtaus

text: Barašnum on zarathustralaisten rituaalikylpy, joka otetaan ennen pappisvihkimystä tai milloin tahansa vakavan tahriintumisen jälkeen. Kuolleiden käsittelyä pidetään erityisen saastuttavana, ja sen jälkeen on suoritettava rituaalinen puhdistautuminen ja siivous.


title: Kollam

text: Kollam (myös Quilon) on satamakaupunki Lakkadiivienmeren rannalla Keralan osavaltiossa Intiassa. Kaupungissa asui noin 300 000 ihmistä vuonna 2011.


title: Namaceae

text: Namaceae on Boraginales-lahkoon kuuluva pieni kasviheimo.


title: Namaceae

text: Heimon kasvit ovat yksi- tai monivuotisia ruohoja, pensaita tai pieniä puita, jotka ovat tavallisesti sienijuurellisia. Lehdet ovat hammas- tai ehytlaitaiset, sulkasuoniset. Kukinnossa, jotka ovat ns. kiemuroita, ei tavallisesti ole suojus- eikä tukilehtiä. Verhiö on tavallisesti yhteen kasvanut. Heteiden tyvellä ei tavallisesti ole pieniä suomuja kuten on sievikkikasveilla (Hydrophyllaceae). Sikiäin on harvoin puoleksi kehänalainen, ja siinä olevat istukat ovat enemmän tai vähemmän kapeita. Vartalo on tavallisesti tyvestään alkaen haarainen, ja luotti on pallomaisen suppilomainen tai pistemäinen. Hedelmä on rakokota, harvoin avautumaton. Siemenessä on runsas tai vähäinen endospermi ja vihreä tai valkoinen alkio. Kromosomiluku n = 7, 14, 17–18.


title: Namaceae

text: Heimon 58 lajia on levinnyt Pohjois-Amerikan lounaisosiin, Keski-Amerikkaan, Etelä-Amerikan länsiosiin, Antilleille ja Havaijiin.


title: Namaceae

text: Heimo kuuluu Boraginales-lahkon evoluutiopuussa kladiin, jossa ovat myös heimot Heliotropiaceae, Cordiaceae ja Ehretiaceae.


title: Namaceae

text: Heimoon kuuluu neljä sukua:


title: Reijo Kumpuniemi

text: Reijo Kullervo Kumpuniemi (s. 13. joulukuuta 1941 Ranua) on suomalainen runoilija.


title: Reijo Kumpuniemi

text: Kumpuniemi on toiminut Ranuan kunnan kulttuurisihteerinä.


title: Ranskan Formula 4

text: Ranskan Formula 4 (aiemmin nimillä Formula Renault Campus France, Formula Campus, Formul'Academy Euro Series ja F4 Eurocup 1.6) on ranskalainen autourheilusarja.


title: Ranskan Formula 4

text: Sarja perustettiin alun perin vuonna 1993, nykyinen sarjan nimi on ollut käytössä vuodesta 2011 lähtien. Sarjan järjestää Ranskalainen autourheiluliitto FFSA, Auto Sport Academy ja Total. Sarjassa ajetaan vuoden 2008 FIA F3 vastaamilla autoilla jossa on Renault'n 1600cc K4MRS moottori joka tuottaa autoihin 140hp. Renkaat sarjaan tuotti aikaisemmin ranskalainen Michelin, mutta vuodesta 2013 eteenpäin renkaat toimittaa eteläkorealainen Kumho.


title: Ranskan Formula 4

text: Suomalaisista sarjassa ovat ajaneet Kari Mäenpää (1997), Patrick Kujala (2011), Simo Muhonen (2013-2014), Nicklas Nylund (2014) ja Simo Laaksonen (2014-2015).


title: Storytone

text: Storytone on kanadalaisartisti Neil Youngin 35. studioalbumi, joka julkaistiin vuonna 2014 Reprise Recordsin kautta. Levyn oma tyylilaji on vaihteleva, se sisältää bluesia, jazzia ja sinfoniaorkesterin kanssa soitettuja country-kappaleita. Albumin tuottajana toimii Youngin lisäksi amerikkalainen Niko Bolas.


title: Storytone

text: Albumin erikoisversiolla on myös toinen levy, jolla Young esittää samat kappaleet akustisesti.


title: Leon Goretzka

text: Leon Goretzka (s. 6. helmikuuta 1995 Bochum) on saksalainen jalkapalloilija, pelipaikaltaan keskikenttäpelaaja, joka edustaa Bundesliigassa pelaavaa Bayern Münchenia.


title: Leon Goretzka

text: Debyyttinsä Saksan maajoukkueessa Goretzka teki toukokuussa 2014 Puolaa vastaan. Hänet valittiin alustavaan 30 pelaajan listaan vuoden 2014 MM-kisoihin, mutta loukkaantumisen myötä joutui jäämään pois jo ennen lopullisen kisajoukkueen valintaa.


title: Community Exchange System

text: Community Exchange System on Internetissä toimiva vaihtokauppa-alusta, jonka avulla käyttäjät voivat ostaa ja myydä palveluita ja tavaroita ilman kansallista valuuttajärjestelmää. Se on yleensä rinnakkaisvaluutta, eli käytössä jonkin laajemmin käytetyn valuutan rinnalla, ja yleensä pienemmällä vaihtovolyymillä. Sitä käytetään kansainvälisesti yli 70 valtiossa, joihin on perustettu yli 750 aikapankkia. Käytössä ei ole yleisesti ottaen kolikoita tai seteleitä vaan järjestelmä on täysin digitaalinen, vaikka esimerkiksi Suomen ensimmäinen laatuaan, Stadin Aikapankki, tarjoaakin omia lahjakorttejansa. Kyseessä on eräänlainen yhteisön ottama kehitysaskel kahdenkeskisestä tavaroiden vaihtokaupasta kohti koko yhteisön kannalta hyödyllistä yhteisön sisäistä kauppatoimintaa, CES:in aikapankin ollen kyseessä tosin täysin erilaisesta kaupankäynnistä kuin Fiat-valuutoilla.


title: Community Exchange System

text: Suomessa on perustettu 45 aikapankkia CES:in järjestelmään. Joissain aikapankeissa oman aikapankin valuuttaa voi käyttää myös toisissa aikapankeissa; yleensä käytössä on tovi, joka vastaa yhtä työtuntia. Käytössä on avoin kirjanpito, eli jokainen voi nähdä toistensa tilien saldon. Yleensä käytössä on raja minimi- ja maksimimäärille valuuttaa; tilin voi käyttää esimerkiksi 20 tovia miinukselle, tai tilille voi maksimissaan tienata 20 tovia.


title: Carina II

text: Carina II on suomalaisen alternative metal -yhtye FM2000:n järjestyksessään kuudes studioalbumi. Se julkaistiin ilmaiskuunteluun SoundCloudissa, Spotifyssa sekä BandCampissa.


title: Carina II

text: Albumia työstettiin kaksi vuotta tuottaja Teemu Nykäsen kanssa, ja se on yhtyeen ensimmäinen ilman laulaja-basisti Teemu "Sebu" Seppälää. Albumin julkaisua seurasi 2 kuukautta kestänyt kiertue, jonka aikana yhtyeen lämmittelijänä toimi FM2000-nukketeatteri.


title: Carina II

text: Kaikki kappaleet säveltänyt FM2000 sekä sanoittanut Rota, ellei toisin mainittu.


title: Amateur World Series 1941

text: Amateur World Series oli maajoukkueiden välinen baseball turnaus, myöhemmältä nimeltään World Cup, josta käytettiin myös nimitystä Baseballin maailmanmestaruuskilpailut. Vuonna 1941 kilpailu käytiin Kuubassa 27.syyskuuta - 22. lokakuuta. Joukkueita turnaukseen osallistui yhdeksän, kaikki Amerikan mantereelta.


title: Amateur World Series 1941

text: Kahden parhaan välillä suoritettiin mestaruudesta uusintaottelu, jossa Venezuela voitti Kuuban 3–1.


title: Antonio Rüdiger

text: Antonio Rüdiger (s. 3. maaliskuuta 1993 Berliini) on saksalainen jalkapalloilija, pelipaikaltaan toppari. Hän edustaa vuodesta 2017 lähtien Valioliigassa pelaavaa Chelsea FC:tä.


title: Antonio Rüdiger

text: Debyyttinsä Saksan maajoukkueessa Rüdiger teki toukokuussa 2014 Puolaa vastaan. Halutessaan hän olisi voinut edustaa myös äitinsä kotimaata Sierra Leonea.


title: Antonio Rüdiger

text: Rüdiger valittiin vuoden 2016 EM-kisoihin Saksan joukkueeseen, mutta joutui jättämään kisat väliin polvivamman vuoksi. MM-kisoissa 2018 hän pelasi Saksan joukkueessa. Marraskuun 2018 loppuun mennessä hän on pelannut 29 maaottelua ja tehnyt niissä yhden maalin.


title: Eeppi Ursin

text: Eeppi Ursin (s. 1977) on suomalainen laulaja ja muusikko. Hän voitti vuonna 2001 Lady Summertime -jazzlaulukilpailun ja on sen jälkeen esiintynyt vuonna 2002 perustetun omaa nimeänsä kantavan yhtyeen kanssa aluksi laulajana ja vuodesta 2006 myös pianistina. Yhtyeen muut jäsenet ovat Timo Kämäräinen tai Saku Mattila (kitara), Antti Lötjönen (basso) ja Olli Krogerus (rummut).


title: Eeppi Ursin

text: Yhtye julkaisi monenlaisia musiikillisia vaikutteita yhdistelevän ensialbuminsa "Violet" vuonna 2005. Albumin laulut ovat Ursinin säveltämiä ja sanoittamia. Vuonna 2009 yhtye julkaisi toisen albuminsa "Yellow Page Girl". Vuonna 2016 Ursin aloitti uuden suomenkielisen sooloalbumin työstön yhdessä tuottaja Jyri Sariolan kanssa, jolta ilmestyi samana vuonna single Nälkämaan laulu ja vuonna 2017 Luomusic-levymerkin kautta single Tue mua. Jäljet-albumi julkaistiin syyskuussa 2017.


title: Eeppi Ursin

text: Ursin on ollut mukana myös jazzpianisti Aki Rissasen Warp!-triossa, lauluyhtye Club for Fivessa (2011–2013) sekä kuuden naisen muodostamassa lauluyhtyeessä AiA. Hänen muita yhteistyökumppaneitaan ja -kuvioitaan ovat olleet Maija Kaunismaa & Yhtye, Castafioren Korut (Ira Kaspi, Timo Kämäräinen ja Riikka Timonen), AinoA ja Soi. Ursin on tehnyt myös paljon teatterimusiikkia. Vuonna 2014 Ursin esiintyi Kaartin Combon solistina Presidentinlinnassa itsenäisyyspäivän vastaanotolla.


title: Eeppi Ursin

text: Ursin on toiminut lauluntekijänä myös muille artisteille, esimerkiksi Ursin on tehnyt sanoituksia Mikko Pettiselle ja Club for Five-yhtyeelle tehnyt kappaleen Maailma nauraa lapsilleen. Kuumat Altot-yhtyeelle Ursin on toiminut säveltäjänä.


title: Eeppi Ursin

text:
Eeppi Ursin oli myös 2000-luvun alussa mukana Canto Finlandian levyillä.
www.eeppiursin.fi


title: Palotori

text: Palotori (, "Požarnaja ploštšad") on Viipurissa sijaitseva puistomainen aukio. Se oli aikoinaan vanhan suomalaisen Neitsytniemen kaupunginosan keskusaukio, joka nykyään kuuluu Pietarin (ven. Петровский) asuinalueeseen.


title: Palotori

text: Suomen suuriruhtinaskunnan aikana Palotorin laidalla oli vuoteen 1906 saakka toiminut Neitsytniemen paloasema sekä armeijan kasarmialue, johon kuuluivat Suomen itsenäistyttyä hylätyt venäläisen sotilassairaalan ortodoksinen Pietari-Paavalin kirkko ja hautausmaa. Myös suomalaisten vuonna 1932 rakentama ja edelleen sairaalakäytössä oleva Viipurin sotilassairaala sijaitsee aivan Palotorin tuntumassa. Aikion lounaispuolella puolestaan oli ruotsalais-saksalaisen seurakunnan hautausmaa, jota käytettiin vuodet 1773–1799.


title: Palotori

text: Vuonna 1912 Viipurissa aloitettiin raitiovaunuliikenne ja Palotori oli Neitsytniemeen kulkeneen linjan numero 3 päätepysäkki. Torin ympärille oli vuonna 1923 laaditun asemakaavan mukaan tarkoitus nousta useita kerrostaloja, mutta lopulta ainoa merkittävä ennen sota-aikaa toteutettu rakennus oli 1932 valmitunut sotilassairaala.


title: Chris Borland

text: Christopher ”Chris” Borland (s. 26. joulukuuta 1990 Kettering, Ohio) on yhdysvaltalainen entinen amerikkalaisen jalkapallon pelaaja, pelipaikaltaan sisempi tukimies. Hän edusti yhden ammattilaiskautensa ajan NFL:ssä pelaavaa San Francisco 49ersia.


title: Chris Borland

text: Borland lopetti uransa terveyshuolien vuoksi vain 24-vuotiaana yhden NFL-kauden jälkeen.


title: Chris Borland

text: Ennen NFL:ää Borland pelasi yliopistojalkapalloa Wisconsinin yliopistossa. 49ers varasi hänet kolmannella kierroksella vuoden 2014 , tilaisuuden 77. pelaajana.


title: Chris Borland

text: Borland oli tulokaskaudellaan yksi NFL:n parhaista tulokkaista. Hänestä povattiin 49ersin puolustuksen uutta johtohahmoa Patrick Willisin lopetettua uransa maaliskuussa 2015. Borland kuitenkin ilmoitti vain pari viikkoa myöhemmin omasta lopettamisestaan, sillä ei halunnut vaarantaa terveyttään.


title: Chris Borland

text: Lukioaikoinaan Borland oli yksi Ohion osavaltion lupaavimmista kuulantyöntäjistä. Hänen ennätyksensä 12 paunan (n. 5,4 kg) kuulalla on 18.62 m.


Viktor Amadeus von Anhalt-Bernburg-Schaumburg-Hoym (21. toukokuuta 1744 Balduinstein – 2. toukokuuta 1790 Savitaipale) oli Venäjän keisarillisen armeijan kenraali ja Pyhään saksalais-roomalaiseen keisarikuntaan kuuluneen Anhalt-Bernburgin ruhtinaskunnan ruhtinas.


title: Viktor Amadeus von Anhalt-Bernburg-Schaumburg-Hoym

text: Victor Amadeus syntyi Rheinland-Pfalzissa sijaitsevassa Schaumburgin linnassa Anhalt-Bernburgin ruhtinaan Viktor I Amadeus Adolfin kuudentena poikana. Perimysjärjestyksestä johtuen hän valitsi lopulta sotilasuran ja liittyi Venäjän keisarilliseen armeijaan vuonna 1772. Viktor Amadeus oli mukana muun muassa vuonna 1787 alkaneessa Venäjän–Turkin sodassa, jossa hän osallistui Căușenin, Akkermanin ja Benderin kaupunkien valtauksiin Romaniassa, Ukrainassa ja Moldovassa, saaden ansioistaan Pyhän Andreaksen ja Aleksanteri Nevskin ritarikuntien ansiomerkit.


text: Vuonna 1790 Viktor Amadeus liittyi sotamarsalkka Ivan Saltikovin joukkoihin an. Hän ehti osallistumaan taisteluihin Savitaipaleen Kärnäkosken ja Partakosken kylissä, kunnes haavoittui jalkaan Partakoskella 18. huhtikuuta ja kuoli pari viikkoa myöhemmin. Viktor Amadeus haudattiin Viipurin Neitsytniemellä sijainneeseen Viipurin ruotsalais-saksalaisen seurakunnan hautausmaalle. Hänen vihreästä marmorista valmistetun muistomerkkinsä suunnitteli Katariina II:n hovissa työskennellyt kuuluisa italialainen arkkitehti Giacomo Quarenghi. Nykyään sekä hauta että muistomerkki ovat hävinneet.


title: Viktor Amadeus

text: Viktor Amadeus voi viitata seuraaviin henkilöihin:


title: Nordeen Toure

text: Nordeen Toure (s. 6. huhtikuuta 1991 Badou, Togo) on Togosta kotoisin oleva suomalainen nyrkkeilijä. Toure muutti Suomeen helmikuussa 2011. Hän aloitti ammattinyrkkeilyn Pekka Mäen tallissa keväällä 2014. Hän on otellut neljä kertaa voittaen tyrmäyksellä kaikki vastustajansa.


title: Itsenäisyyden leijona

text: Itsenäisyyden leijona (myös Itsenäisyyden patsas) on suomalaisen kuvanveistäjän Gunnar Finnen vuonna 1927 Viipurissa paljastettu graniittiveistos, joka nykyään sijaitsee ilman jalustaansa ja osittain rikkoutuneena Monrepos’n puistossa. Suomen itsenäistymisen kymmenvuotisjuhlien kunniaksi pystytetyn monumentin alkuperäinen paikka oli Tervaniemen puistossa Siikaniemen kaupunginosassa.


title: Itsenäisyyden leijona

text: Vuonna 1908 Viipuriin oli saatu kaupungin ruotsinkielisten aloitteesta Viipurin linnan perustajan Torkkeli Knuutinpojan patsas. Sen johdosta venäläiset viranomaiset päättivät pystyttää oman muistomerkin myös Pietari Suurelle, jonka johdolla Venäjä oli valloittanut kaupungin Suuren Pohjan sodan aikana vuonna 1710. Patsaan sijoituspaikaksi valittiin Pyhän Annan kruunun linnoituksessa sijainneen Pyhän Annan torin viereinen kallio, jonka huipulta on näköyhteys sekä Viipurin keskustaan että linnaan. Paikalla on kallioon kaiverrettu Pietari Suuren monogrammi, jonka hänen väitetään tehneen Viipurin piirityksen yhteydessä 1710.


title: Itsenäisyyden leijona

text: Pietari Suuren patsas paljastettiin kesäkuussa 1910, jolloin tuli kuluneeksi 200 vuotta kaupungin siirtymisesta Venäjän alaisuuteen. Suomen sisällissodan jälkeen kaupungista poistettiin kaikki venäläisyyteen liityvät muistomerkit ja myös Pietari Suuri sai väistyä paikaltaan heinäkuussa 1918. Alkuperäisenä tarkoituksena oli kuljettaa pronssipatsas sulatettavaksi Saksaan, mutta se päädyttiin kuitenkin sijoittamaan Viipurin historialliseen museoon, josta veistos vuonna 1930 siirrettiin vastaperustettuun taidemuseoon.


title: Itsenäisyyden leijona

text: Monumenttia Suomen itsenäisyyden kymmenvuotisjuhlan kunniaksi alettiin Viipurissa suunnitella jo 1920-luvun alussa ja vuonna 1924 siitä järjestettiin kilpailu. Voittajaksi valittiin Gunnar Finnen ehdotus, jonka kustannukset olivat 100 000 silloista markkaa. Rahoittajaksi saatiin Suomen ensimmäisenä sotaministerinä toiminut kenraali Vilhelm Aleksander Thesleff. Hän myös tiettävästi määräsi teoksen paikaksi saman Tervaniemen puistossa sijaitsevan kallion, josta Pietari Suuren patsas oli yhdeksän vuotta aikaisemmin poistettu.


title: Itsenäisyyden leijona

text: Itään päin katsova veistos paljastettiin Suomen itsenäisyyspäivänä 6. joulukuuta 1927. Karjalan vaakunaa tassuissaan pitelevä Itsenäisyyden leijona oli sijoitettu noin neljä metriä korkean jalustan päälle pienelle kummulle, jonne johtivat kiviset portaat. Patsaan jalustaan oli kaiverrettu teksti "SUOMEN ITSENÄISYYSJULISTUKSEN MUISTOKSI 6 · XII · 1917". Kumpu oli päällystetty kivilaatoin ja sen jyrkimmällä reunalla oli takorautainen aita. Itsenäisyyden leijonalle kuljettiin kahden graniittisen pylvään välistä ja ennen kummulle nousevia portaita oli vielä pieni kivetty aukio puistonpenkkeineen. Itse veistos oli tehty Espoosta Albergan kartanon mailta louhitusta punaisesta graniitista, ja sen oli valmistanut helsinkiläinen Kiviveistämö Forsman. Kyseessä oli alansa johtava kotimainen yritys, jonka palveluja käyttivät aikanaan lähes kaikki merkittävät suomalaiset kuvanveistäjät.


title: Itsenäisyyden leijona

text: Talvisodan jälkeen keväällä 1940 Viipuri siirtyi Neuvostoliiton haltuun, ja Itsenäisyyden leijona vaihdettiin Pietari Suuren patsaaseen. Se ei ollut paikallaan pitkään, vaan jatkosodan sytyttyä kesällä 1941 suomalaiset valtasivat kaupungin takaisin, ja Pietari Suuri revittiin taas alas. Operaation yhteydessä päänsä menettänyt patsas vietiin säilöön Viipurin linnaan, mutta pahoin vaurioitunutta leijonaa ei kuitenkaan enää nostettu paikalleen. Sodan jälkeen Pietari Suuri kunnostettiin ja pystytettiin seitsenmetriseksi korotetulle jalustalle vuonna 1954.


title: Itsenäisyyden leijona

text: Itsenäisyyden leijonan vaiheet sotavuosien jälkeen eivät tarkalleen ole selvillä, mutta Viipurin kaupungin työntekijät löysivät sen vuonna 1989 Monrepos’n puistoon haudattuna. Nykyään veistos on edelleen Monrepos’sa puiston huoltorakennuksen pihamaalla. Se on kärsinyt pahoja vaurioita, kun muun muassa Karjalan vaakunaa ei enää ole jäljellä ja leijona on menettänyt kaikki raajansa. Viipurin kaupunginmuseon tiloissa Viipurin linnassa on patsaasta kertovia valokuvia ja osa sen tekstikilvestä. Itsenäisyyden leijonan pienoismalli on nähtävissä Helsingin Arkadiankadulla Gunnar Finnen entisen ateljeen tiloissa sijaitsevassa ravintolassa.


title: Copa América 1999

text: Copa América 1999 oli CONMEBOL:in järjestämä jalkapallon Etelä-Amerikan mestaruusturnaus. Se pelattiin Paraguayssa 29. kesäkuuta–16. heinäkuuta 1999. Turnaukseen osallistuivat eteläamerikkalaisten joukkueiden lisäksi mukaan kutsutut Japani ja Meksiko.


title: Copa América 1999

text: Brasilia voitti loppuottelussa Uruguayn. Pronssiottelussa Meksiko voitti Chilen 2–1. Turnauksen parhaat maalintekijät olivat Brasilian Ronaldo ja Rivaldo viidellä maalillaan.


title: Ouragan-luokka

text: Ouragan-luokka oli Ranskan merivoimien kahden aluksen muodostama maihinnousualusluokka (). Luokan alukset oli suunniteltu kokonaisen taisteluosaston ja sitä tukevien joukkojen siirtoon, sekä toteuttamaan maahanlasku helikopterein tai maihinnousu maihinnousualuksin.


title: Ouragan-luokka

text: Luokan alukset oli suunniteltu nopeisiin maihinnousualusten ja materiaalin kuormauksiin ja purkuun sekä joukkojen ja ajoneuvojen siirtoihin. Ne kykenivät kuljettamaan, huoltamaan ja operoimaan helikoptereita joukkojen kuljettamiseen sekä tulituen antamiseen. Alusluokka oli varustettu maihinnousun johtamiseen tarvittavin järjestelmin. Alusten suunnittelussa oli havaittavissa Yhdysvaltain laivaston maihinnousukaluston vaikutus.


title: Ouragan-luokka

text: Alukset kykenivät operoimaan neljällä raskaalla helikopterilla ja samanaikaisesti oli mahdollista kuljettaa keveämmällä kalustolla esimerkiksi haavoittuneita. Merkillepantava ominaisuus oli telakka, jonka syvyys oli kolme metriä. Telakointialueen pituus oli 120 metriä ja se oli varustettu takana olevin ovin.


title: Ouragan-luokka

text: Ouragan-luokan alukset korvattiin Mistral-luokan aluksilla 2007.


title: Christian Corrêa Dionisio

text: Christian Corrêa Dionisio eli Christian (s. 23. huhtikuuta 1975 Porto Alegre, Brasilia) on brasilialainen entinen jalkapalloilija, pelipaikaltaan hyökkääjä.


title: Christian Corrêa Dionisio

text: Christian pelasi pääsarjatasolla useissa brasilialaisissa seuroissa – pisimpään kasvattajaseurassaan Internacionalissa – sekä ulkomailla portugalilaisissa Marítimossa, Estrela Amadorassa ja Farensessa, ranskalaisissa PSG:ssä ja Bordeaux'ssa, turkkilaisessa Galatasarayssa, japanilaisessa Omiya Ardiyassa sekä meksikolaisessa Pachucassa.


title: Christian Corrêa Dionisio

text: Brasilian maajoukkueessa Christian pelasi 11 A-maaottelua vuosina 1997–2001. Hän oli voittamassa Copa Américaa 1999 pelaten turnauksessa kaksi ottelua.


title: Philips (täsmennyssivu)

text: Philips voi tarkoittaa seuraavia:


title: Heliotropiaceae

text: Heliotropiaceae on Boraginales-lahkoon kuuluva koppisiemenisheimo, jota voisi kutsua suomenkielisellä nimellä heliotrooppikasvit.


title: Heliotropiaceae

text: Heimon kasvit ovat pääasiassa puuvartisia, myös liaaneja, ja vain harvoin ruohovartisia. Varren viiltokohta voi muuttua ilman vaikutuksesta punertavaksi. Kasvullisilta osiltaan ne ovat usein lemmikkikasvien (Boraginaceae) kaltaisia, ja kukinnot sekä kukat ovat samanlaisia kuin lemmikkikasveilla. Heteet ovat kiinni toisissaan kärjen papillien avulla. Vartalo on yleensä hyvin turvonnut kärjestään ja kiinnittyy sikiäimen kärkeen (lemmikkikasveilla tyveen). Luotti ottaa vastaan siitepölyä vain tyven sivulta ja on kiekkomainen, myöhemmin kartiomainen ja enemmän tai vähemmän kaksiliuskainen steriililtä kärjeltään tai puolipallomainen ja karvarenkaallinen. Hedelmä on lohkohedelmä tai harvoin luumarja, jossa on neljä yksisiemenistä kiveä. Kypsyneessä siemenessä ei ole ollenkaan tai harvemmin on vähäinen endospermi, ja alkio on käyrä tai suora, sen alkeislehdet kookkaat ja alkioripustin eli suspensori pitkä.


title: Heliotropiaceae

text: Heliotrooppikasvit ovat tropiikin ja lämpimänlauhkeiden alueiden kasveja. Suomea lähinnä niitä kasvaa alkuperäisinä Välimerenmaissa.


title: Heliotropiaceae

text: Heliotropiaceae kuuluu Boraginales-lahkon evoluutiopuussa haaraan, jossa ovat myös heimot Cordiaceae ja Ehretiaceae. Tämä kolmen heimon kladi käsittää pääasiassa puuvartisia lajeja, joiden kaarna on oksidoituvaa. Sikiäimessä on sekundaariset väliseinät ja kaksi siemenaihetta kussakin emilehdessä. Hedelmä on lohkohedelmä tai avautumaton.


title: Heliotropiaceae

text: Heimoon kuuluu neljä tai viisi sukua ja 405 lajia, joista valtaosa (390) kuuluu heliotrooppien sukuun. Suvut ovat:


title: Capiznon

text: Capiznon eli capiseño on keskifilippiiniläinen kieli, jota puhutaan Filippiinien Länsi-Visayasin alueeseen kuuluvassa Capizin provinssissa. Se on läheistä sukua hiligainon kielelle. Capiznonia puhui vuonna 2000 äidinkielenään filippiiniläistä.


title: Márcio Amoroso

text: Márcio dos Santos Amoroso (s. 5. heinäkuuta 1974 Brasília, Brasilia) on brasilialainen entinen jalkapalloilija, pelipaikaltaan hyökkääjä.


title: Márcio Amoroso

text: Amoroso pelasi pääsarjatasolla kuudessa maassa. Hän pelasi brasilialaisissa Guaranissa, Flamengossa, São Paulossa, Corinthiansissa ja Grêmiossa, japanilaisessa Verdy Kawasakissa, italialaisissa Udinesessa, Parmassa ja Milanissa, saksalaisessa Borussia Dortmundissa, espanjalaisessa Málagassa ja kreikkalaisessa Arisissa. Amoroso voitti Bundesliigan Borussia Dortmundissa kaudella 2001–2002. Hän oli Serie A:n paras maalintekijä kaudella 1998–1999 tehtyään Udineselle 22 maalia ja Bundesliigan paras maalintekijä yhdessä Martin Maxin kanssa kaudella 2001–2002 tehtyään 18 maalia.


title: Márcio Amoroso

text: Brasilian maajoukkueessa Amoroso pelasi 19 A-maaottelua ja teki yhdeksän maalia vuosina 1995–2003. Hän oli mukana voittamassa Copa Américaa 1999. Amoroso aloitti kaikki kuusi ottelua Ronaldon kärkiparina ja oli neljällä maalillaan turnauksen kolmanneksi paras maalintekijä joukkuetovereidensa Ronaldon ja Rivaldon jälkeen.


title: Márcio Amoroso

text: ¹ Kauden 1992 tilastot puuttuvat


title: Litiumsulfaatti

text: Litiumsulfaatti on väriltään valkoinen rikkihapon litiumsuola, jonka kemiallinen kaava on LiSO.


title: Litiumsulfaatti

text: Litiumsulfaatti liukenee veteen melko poikkeuksellisesti: Lämpötilan kasvaessa liukoisuus pienenee, koska liukeneminen tapahtuu eksotermisesti. Tämä ominaisuus tunnetaan vain muutamilla muilla epäorgaanisilla yhdisteillä kuten lantanoidien sulfaateilla.


title: Litiumsulfaatti

text:
Litiumsulfaattikiteitä, jotka ovat pietsosähköisiä, käytetään ultraäänitesteissä, koska ne ovat äänentuotto-ominaisuuksiltaan hyvin tehokkaita. Vesiliukoisuus kuitenkin vähentää niiden käyttökelpoisuutta tähän tarkoitukseen.
Lääketieteessä litiumsulfaattia käytetään kaksisuuntaisen mielialahäiriön hoitoon.


title: Mikko Peltonen

text: Mikko Peltonen (s. 30. heinäkuuta 1982 Pori) on suomalainen entinen jääkiekkoilija, pelipaikaltaan hyökkääjä.


title: Mikko Peltonen

text: Peltonen on Porin Ässien kasvatti. Hän pelasi seurassa kausina 2001–2002, 2002–2003 ja 2003–2004 yhteensä yhdeksän SM-liigan ottelua ilman tehopisteitä. Peltonen pelasi urallaan myös 39 Mestis-ottelua FPS:ssa, Vaasan Sportissa ja TuTossa pistein 9+6=15 ja neljä Suomi-sarjan ottelua Jokipojissa pistein 3+1=4.


title: Mikko Peltonen

text: Peltonen on pelannut myös kaukalopalloa. SM-sarjassa hän pelasi viiden kauden aikana yhteensä 98 ottelua pistein 181+131=312.


title: Mikko Peltonen

text: Peltonen on kihloissa ruotsalaislaulaja Pandoran kanssa.


title: Cordiaceae

text: Cordiaceae on Boraginales-lahkoon kuuluva pieni kukkakasviheimo. Mahdollisen heimon nimisuku on "Cordia" eli karhepuut.


title: Cordiaceae

text: Heimon kasvit ovat puuvartisia, toisinaan liaaneja. Melko usein kaarna on kuituista ja haavat muuttavat väriään ilman vaikutuksesta (oksidoituminen). Hennoimmat oksat ovat väriltään vaaleita, lähes valkoisia. Kukinnoissa ei tavallisesti ole kukkia tukevia suomuja ja kukinto on viuhkomainen, harvoin lähes dikaasio eli kaksihaarainen viuhko. Kukissa esiintyy joskus heterostyliaa eli vartaloiden erimittaisuutta. Verhiö säilyy hedelmäasteelle asti ja suurenee. Teriö nuppuasennossa tavallisesti kiertynyt eli kontortti. Vartalot haarautuvat kahdesti tai harvemmin kerran, luotit ovat pistemäisiä tai pallomaisia. Siemenaiheet ovat suorasuuntaisia. Luumarjassa on tavallisimmin yksi kivi, joskus kaksi tai neljä. Kromosomiluku on n = 9, 14–16, 19.


title: Cordiaceae

text: Länsiafrikkalainen yksi- tai kaksilajinen "Hoplestigma" on kausivihanta puu, jonka silmut ovat suomullisia. Verhiö on yhdislehtinen ja hajoaa epäsäännöllisiin liuskoihin. Terälehtiä on 11–14, ne ovat tyvestään kasvaneet yhteen. Heteitä on 20–35, ja ne kiinnittyvät teriön tyveen. Pitkät vartalon haarat taipuvat ensin ulos, sitten sisäänpäin, ja niiden päissä on U:n muotoiset luotit.


title: Cordiaceae

text: Cordiaceae-heimon kasvit ovat trooppisia. Erityisesti niitä on Etelä-Amerikassa.


title: Cordiaceae

text: Cordiaceae-heimon läheisin sukulainen on heimo Ehretiaceae. Niiden muodostamaa evoluutiopuun haaraa luonnehtivat hammas- tai ehytlaitaiset lehtilavat ja usein hedelmänä luumarja. Lisäksi on joitakin heteenponnen ja siemenaiheen anatomisia piirteitä.


title: Cordiaceae

text: Heimossa on kolme sukua ja 330 lajia. Suvuista kaksi on runsaslajisia: karhepuita ("Cordia") on ainakin 200, suvussa "Varronia" on 100 lajia. Kolmas suku on "Hoplestigma". Näiden lisäksi heimoon kuuluu vielä mahdollisesti neljäntenä suku "Coldenia".


title: E. W. Ponkalan Säätiö

text: E. W. Ponkalan Säätiö on vuonna 1924 perustettu yksityinen säätiö, jonka tarkoituksena on tukea taidehankkeita sekä edistää Suomen ja sen sukukansojen kulttuuriyhteyksiä. Säätiö kantaa perustajansa, opettajan ja liikemiehen Erkki Wilho Ponkalan (1862-1943) nimeä.


title: Aklanon

text: Aklanon eli inakeanon on keskifilippiiniläinen kieli, jota puhutaan Filippiineillä Aklanin provinssissa Panayn saaren pohjoisosassa. Sitä puhuu vuoden 2000 väestönlaskennan mukaan äidinkielenään ihmistä.


title: Surigaonon

text: Surigaonon on keskifilippiiniläinen kieli, jota puhutaan Filippiineillä Caragan hallintoalueella, Mindanaon saaren koillisosassa. Sen läheisiin sukukieliin kuuluu tandaganon. Surigaononia puhuu vuoden 2000 väestönlaskennan mukaan äidinkielenään ihmistä. Kielen puhujamäärä on laskusuunnassa etenkin Surigao Cityn ympäristössä, jossa cebuanon kieli on syrjäyttämässä surigaononia.


title: Käheä-ääninen tyttö

text: Käheä-ääninen tyttö – Kaalengo tsaj on Riikka Tannerin ja Tuula Lindin kirja, joka käsittelee Suomen romaneja yhden karjalaisen romanisuvun kautta. Keskeisenä ovat Tuula Lindin lapsuus- ja nuoruusvuodet.


title: Käheä-ääninen tyttö

text: Tanner on käyttänyt aineistona julkista ja yksityistä arkistomateriaalia, lehtiartikkeleita, televisio-ohjelmia ja haastatteluja. Lähteet on lueteltu teoksen lopussa.


title: Käheä-ääninen tyttö

text: Panu Pulma antaa laajassa artikkelissaan kirjasta kiittävän arvion, jonka hän tiivistää: "[Kirja] on loistava esimerkki historiantutkimuksesta, jolla on merkitystä."


title: Käheä-ääninen tyttö

text: Anssi Sinnemäki viittaa omassa arviossaan Pulman kirjoitukseen: "Kun kirjassa on noin paljon uutta alan erikoistuntijalle, jää vain arvattavaksi, miten paljon uutta tietoa kirja sisältää kaltaiselleni sivustaseuraajalle." Hän toteaa vielä: "Käheä-ääninen tyttö on hyvin kirjoitettu ja onnistuneesti rakennettu. Jotenkin mieleen tuli Norman Mailerin klassikko "Yön armeijat", jossa on kiehtovasti yhdistetty tietyn historian kuvaamiseen kaksi lähestymistapaa."


title: Timo Saloviita

text: Timo Saloviita on Jyväskylän yliopiston erityispedagogiikan professori ja tietokirjailija. Hän väitteli psykologian tohtoriksi vuonna 1990. Vuodesta 1995 lähtien hän on ollut dosentti.


title: Troy Grosenick

text: Troy Grosenick on (s. 27. elokuuta 1989 Brookfield, Wisconsin, Yhdysvallat) on yhdysvaltalainen jääkiekkomaalivahti. Pääosin Grosenick pelaa AHL-joukkue San Jose Barracudassa, joka toimii San Jose Sharksin farmijoukkueena. 16. marraskuuta 2014 Grosenick nostettiin AHL:stä tekemään NHL-debyyttinsä ottelussa Carolina Hurricanesia vastaan. Hänen debyyttinsä todella onnistui, hän piti nollapelin ja Grosenickille kirjattiin 45 torjuntaa.


title: Rated R: Remixed

text: Rated R Remixed on Rihannan toinen remixalbumi, joka julkaistiin 25. toukokuuta 2010. Se sisältää remix-versioita laulajan neljännen studioalbumin "Rated R" kappaleista.


title: Rated R: Remixed

text: Albumi debytoi Billboard 200 -listan sijalla 158.


title: Matti Estola

text: Matti Estola on Itä-Suomen yliopiston kansantaloustieteen lehtori. Hän on julkaissut Kansantaloustieteen perusteet nimisen oppikirjan vuonna 1996 Jyväskylän yliopistossa. Lisäksi hän on kirjoittanut vuonna 2017 ilmestyneen kirjan . Lisäksi hän on julkaissut 65 muuta tieteellistä julkaisua. Hän toimii arvioijana Journal of European Economics-nimisessä lähdessä.


title: Matti Estola

text: Estola on edustanut Suomea talviuniversiaadeissa jääkiekossa.


title: Artjoms Rudņevs

text: Artjoms Rudņevs (s. 13. tammikuuta 1988 Daugavpils, Latvian SNT) on latvialainen jalkapalloilija, pelipaikaltaan hyökkääjä. Hän on vuodesta 2012 lähtien edustanut Bundesliigassa pelaavaa Hamburger SV:tä.


title: Artjoms Rudņevs

text: Debyyttinsä Latvian maajoukkueessa Rudņevs teki marraskuussa 2008. Venäjänkielinen Rudņevs aiheutti vuonna 2012 ennen maaottelua Liechtensteinia vastaan pienen kohun Latviassa sanomalla, ettei hänen tarvitse osata latviaa voidakseen pelata maajoukkueessa.


title: The Voice Kids

text: The Voice Kids on alun perin hollantilaiseen formaattiin perustuva ohjelma, jonka suomalaista versiota on esitetty Nelosella. Ohjelmassa kilpailevat 8–14-vuotiaat lapset. Ohjelma on lapsille kehitetty versio The Voice of Finland -formaatista.


title: The Voice Kids

text: Kilpailu etenee samoin kuin The Voice of Finland -ohjelmassakin. Ensin kilpailijan tulee selviytyä Ääni ratkaisee -osiosta, jossa selviää kenen joukkueessa kilpailija kilpailee. Seuraavaksi kilpailijoita karsitaan kehäkamppailuissa, joiden jälkeen siirrytään semifinaaleihin sekä lopulta finaaliin.


title: The Voice Kids

text: Ohjelmaa on juontanut sen molemmilla kausilla Axl Smith. Ensimmäisellä kaudella tähtivalmentajina toimivat Elastinen, Mira Luoti sekä Krista Siegfrids. Toisella kaudella Siegfridsin kanssa tähtivalmentajina toimivat Diandra ja Arttu Wiskari.


title: The Voice Kids

text: Ensimmäisen kauden voitti voittohetkellään 14-vuotias Molly Rosenström. Toisen kauden voitti 13-vuotias Aino Morko.


title: The Voice Kids

text: Toiselle tuotantokaudelle haki yli 2000 lasta, jotka olivat syntyneet vuosina 2000–2005. Näistä lapsista koelauluihin pääsi 250 lasta. Näistä edelleen ääni ratkaisee-vaiheeseen pääsi 70.


Yhdistyneen kuningaskunnan valtiovarainministeri (virallisesti valtiovarainkansleri) () on Yhdistyneen kuningaskunnan valtiovarainministeriön () johtaja, vastuullaan talouspolitiikka. Valtiovarainministerin virkaa usein sanotaan Britannian toiseksi vaikutusvaltaisimmaksi viraksi, heti pääministerin jälkeen.


title: Yhdistyneen kuningaskunnan valtiovarainministeri

text: Valtiovarainministerin toinen titteli on "Second Lord of the Treasury". Virallisesti pääministeri eli "First Lord of the Treasury" on valtiovarainministeriön pää, mutta käytännössä valtiovarainministeri johtaa ministeriötä. Valtiovarainministerin virka on kolmanneksi vanhin Englannin ja Britannian historiassa ja se on vanhempi kuin esimerkiksi pääministerin virka.


text: Philip Hammond on nykyinen valtiovarainministeri Theresa Mayn hallituksessa.


title: Tremplin aux Bossons

text: Tremplin aux Bossons on hyppyrimäki Chamonix’ssa Ranskassa.


title: Tremplin aux Bossons

text: Mäessä järjestettiin kautta aikain ensimmäisten talviolympialaisten mäkihyppy kilpailu ja yhdistetyn mäkiosuus. Olympiakultaa mäkihypyssä voitti norjalainen Jacob Tullin Thams ja yhdistetyssä norjalainen Thorleif Haug.


title: Tremplin aux Bossons

text: Tremplin aux Bossons rakennettiin vuonna 1905. Hyppyrimäestä käytetään myös nimiä Le Tremplin Olympique du Mont ja Le Mont. Tremplin aux Bossons sijaitsee Mont Blancin massiivin juurella lähellä Glacier des Bossons-jäätikköä. Mäkeä remontoitiin vuonna 1923 vuoden 1924 talviolympialaisia varten. Mäki oli yksi vuoden 1924 talviolympialaisten suorituspaikoista. Vuonna 1936 mäki remontoitiin vuoden 1937 hiihdon maailmanmestaruuskilpailuja varten. Mäkihypyn maailmanmestaruuden vuonna 1936 voitti norjalainen Birger Ruud.


title: Tremplin aux Bossons

text: Maailmancup kilpailuja mäessä on järjestetty vuosina 1981–1998 ja vuonna 2001 hypättiin ainoan kerran Continental Cupin kilpailut. Sen jälkeen mäessä ei ole järjestetty kansainvälisiä kilpailuja. Nykyisin mäessä on järjestetty kansallisia kilpailuja.


title: Tremplin aux Bossons

text: Mäkiennätyksen 110,0 metriä ovat hypänneet Jason Lamy Chappuis ja Emmanuel Chedal.


title: Olen itä olen länsi (veistos)

text: Olen itä olen länsi on Pekka Jylhän veistos Helsingin Talinrannan Kielosaarenpuistossa. Se paljastettiin 27.5.1999.


title: Olen itä olen länsi (veistos)

text:
Teoksessa on suuri, lehtikullattu pronssilintu, joka kiinnittyy siivestään punaiseksi maalattuun, pylväsmäiseen teräsputkeen. Veistoksen korkeus on noin 5,5 metriä ja linnun siipien väli noin 2 metriä.
Ympäristöteokseen liittyy sen edessä oleva kanaali, joka laskee Itämereen ja jonka äärelle lintu on laskeutumassa.
Pekka Jylhä kuvailee teoksensa syntyä ja kehitystä tilanteessa, jossa hän vietti lapsuutensa kahden kulttuurin rajalla. ”Lapsuuteni Pohjanmaalla elin itse kahden voimakkaan uskonlahkon välissä jolloin Lestijoki muodosti luonnollisen rajan. Välillä elämä tuntui kuin olisi joutunut elämään kahden erilaisen mielen kanssa. Rajavyöhyke oli toisaalta nollapiste jossa molemmat uskonnot neutralisoituvat ja elämä oli siellä vapaampaa ja iloisempaa.”
Jylhän aikaisempi versio teoksesta on veistos nimeltä "Hyökkäys" (1992). Se lähtökohtana on Eetu Iston maalaus "Hyökkäys" (1899).


title: Olen itä olen länsi (veistos)

text: Taiteilijan tulkinnan mukaan ”Siinä musta, kaksipäinen lintuaihe lähinnä käsittelee uhkaa ja pelkoa. Olen länsi olen itä, korkealla taivaalla lentävä kultainen lintu ilmentää uutta mahdollisuutta luoda omaa itsenäistä kulttuuria niin kuin linnun lento, joka piirtää persoonallista viivaa kahden voimakkaan kulttuurin välissä.”


title: Olen itä olen länsi (veistos)

text: Mika Waltarin "Johannes Angelos" -romaanin päähenkilö toteaa: ”Kukako olen. Olen länsi ja itä. Olen palaamaton menneisyys. Olen usko vailla toivoa. Olen Kreikan veri lännen ruumiissa.”


title: Olen itä olen länsi (veistos)

text: Kaksoiskotka tai kaksipäinen kotka on muun muassa vaakunakuvioissa, embleemeissä ja veistoksissa esiintyvä kaksipäinen lintu. Kaksipäinen kotka tai kaksoiskotka on erityisesti valtiollisena vertauskuvana käytetty vallan ja sotilaallisen mahdin symboli. Sitä on käytetty useissa eri kulttuureissa ja useina eri aikakausina.


title: Olen itä olen länsi (veistos)

text: Suomessa "Keisarinnankiven" (1835) huipussa on kullattu maapallo, jonka päällä on kaksoiskotka.


title: Reaktion kertaluku

text:
Kemiallisessa kinetiikassa reaktion kertaluku kuvaa kemiallisen reaktion reaktionopeuden riippuvuutta lähtöaineiden alkukonsentraatioista. Kertaluku saadaan kaavasta
Koko reaktion kertaluku on eksponenttien summa a+b+c... Summa on usein positiivinen kokonaisluku, mutta voi olla nolla, negatiivinen tai murtoluku. Summan ollessa 1, reaktion sanotaan olevan "1. kertaluvun reaktio". Nolla-kertaluku tarkoittaa etteivät lähtöainepitoisuudet vaikuta reaktionopeuteen, positiivinen arvo että pitoisuuksien lisäys nopeuttaa reaktiota, ja negatiivinen arvo että pitoisuuksien lisäys hidastaa reaktiota.


title: Reaktion kertaluku

text:
Jos yksivaiheisen reaktion koko reaktioyhtälö on
on reaktionopeus
Kertaluku on eksponenttien summa eli 1+2 = 3. Reaktio on siis 3. kertaluvun reaktio. Tuotteiden lukumäärällä tai laadulla ei ole tässä esimerkissä mitään merkitystä.


title: Reaktion kertaluku

text: Kertaluku voidaan määrittää luotettavasti vain edeltävän esimerkin kaltaisille alkeisreaktioille ja vaiheittaisten reaktioiden kertaluku on perättäisten alkeisreaktioiden kertalukujen summa. Reaktioiden kertaluvut voidaan määrittää vain kokeellisesti.


title: Reaktion kertaluku

text: Reaktionopeusvakion yksikkö on kertaluvun


title: Reaktion kertaluku

text:
0. kertaluvun reaktion reaktionopeus on
Reaktionopeus on vakio eli lähtöaineen tai -aineiden pitoisuus ei vaikuta nopeuteen. Tilanne on usein tämä muun muassa entsyymien kohdalla, joilla on liuoksessaan lähtöainetta (substraattia) paljon enemmän kuin itse entsyymiä. Tällöin entsyymi toimii maksimi- ja vakionopeudella. Sama tilanne voi olla muun muassa myös jonkin metallin pintakatalyysissä jos lähtöainetta on paljon – lähtöaine kyllästää katalyytin rajallisen pinta-alan, jolloin lähtöaineen lisääminen ei enää nopeuta reaktiota.


title: Reaktion kertaluku

text:
1. kertaluvun reaktion reaktionopeus on
Lähtöaineen A pitoisuus vaikuttaa reaktionopeuteen. Reaktio voi olla esimerkiksi molekyylin sisäinen reaktio, radioaktiivisen isotoopin puoliintuminen jne.


title: Reaktion kertaluku

text:
2. kertaluvun reaktion reaktionopeus voi lähtöaineiden lukumäärästä riippuen olla
A ja B tai kaksi A:ta reagoi keskenään ja näiden pitoisuudet vaikuttavat reaktionopeuteen. 2. kertaluvun reaktioissa lähtöainemolekyylit törmäävät toisiinsa sopivissa kulmissa ja sopivilla nopeuksilla reagoiden tuotteiksi.


title: Reaktion kertaluku

text: 3. kertaluvun reaktion reaktionopeus voi lähtöaineiden lukumäärästä riippuen olla


title: Reaktion kertaluku

text: Lähtöaineiden A, B ja/tai C pitoisuudet vaikuttavat reaktionopeuteen. Näissä reaktioissa on harvoin kyse reaktioista, jossa 3 molekyyliä törmää toisiinsa yhtäaikaisesti sopivin nopeuksin ja törmäyskulmin, sillä tällainen tapahtuma epätodennäköinen. 3. kertaluokan reaktiot tapahtuvat siksi usein perättäisinä alkeisreaktioina (katso esimerkki).


title: Reaktion kertaluku

text:
Alla on esimerkki kolmivaiheisesta asetamidin aminoryhmän hydrolyysistä emäksellä (OH), joista vaihe 3 on 3. kertaluvun reaktio
Symboleina nämä alkeisreaktiot ovat
Reaktioiden 1 ja 2 tasapainovakiot ovat K ja K vastaavasti. Reaktiot tapahtuvat vesiliuoksessa. Siksi vesimäärän kasvu reaktiossa 2 ole merkittävää suhteessa koko reaktioliuoksen vesimäärään. Vesipitoisuuden voidaan olettaa olevan muuttumaton ja vaikuttamatta reaktion 2 reaktiotasapainoon. Eli [HO] voidaan jättää pois reaktion 2 tasapainoyhtälöstä.
Reaktio 3 yksivaiheinen, joten sen nopeus on
Kaikki reaktioiden 1 ja 2 pitoisuudet kuitenkin vaikuttavat dianionipitoisuuteen
Reaktion 3 reaktionopeusvakio k voidaan sijoittaa edelliseen yhtälöön. k on
Lopullinen yhtälö on
Eksponenttien summa on 2+1 = 3, eli koko reaktio 3 on 3. kertaluvun reaktio.


title: Reaktion kertaluku

text: Reaktio on


title: Reaktion kertaluku

text: Reaktion mittausarvot 25 °C lämpötilassa ja vakiopaineessa ovat


title: Reaktion kertaluku

text:
Lähtöaineita on kaksi – reaktionopeuden täytyy olla muotoa
Reaktion kertaluokka ja reaktionopeusvakiot voidaan selvittää edeltävien tietojen avulla. Kokeen 3 ja 4 välillä [NO] kaksinkertaistuu ja reaktionopeus kaksinkertaistuu. Kokeen 3 ja 5 välillä [NO] kolminkertaistuu ja reaktionopeus kolminkertaistuu. a on siis 1. Verrattaessa samoin kokeita 1 ja 2, sitten kokeita 1 ja 3, nähdään, että b on 1. a+b = 1+1 = 2, eli reaktion kertaluokka on 2. Reaktio on 2. kertaluokan reaktio.
Reaktionopeusvakio k saadaan uudelleenjärjestämällä edeltävä yhtälö ja sijoittamalla siihen vaikkapa kokeen 1 mittausarvot, eli


title: José Antonio Suárez

text: José Antonio ”Cohete” Suárez Miranda (s. 22. lokakuuta 1990 Pravia, Asturia) on espanjalainen ralliautoilija. Hän on osallistunut 22 MM-ralliin, joissa hänen paras sijoituksensa on vuoden 2014 Portugalin rallin 43. sija. Suárezin kartanlukijana toimii hänen maanmiehensä Cándido Carrera.


title: José Antonio Suárez

text: Suárez ajoi JWRC:ssä kaudet 2011–2013, joissa hänen paras sijoituksensa MM-sarjassa oli kauden 2013 kolmas sija. Tuolla kaudella Suárez voitti myös Kreikan rallin JWRC-luokan. Marraskuussa 2014 uutisoitiin, että Formula 1 -sarjan kaksinkertainen maailmanmestari Fernando Alonso on ryhtymässä Suárezin sponsoriksi tämän tavoitellessa paikkaa WRC2-sarjaan kaudeksi 2015.


title: José Antonio Suárez

text: Suárez kilpailee Fordilla. Hänen lempinimensä on "Cohete", joka tarkoittaa suomeksi rakettia.


title: Luettelo Suomen romaneja käsittelevästä kirjallisuudesta

text: Tämä on luettelo Suomen romaneja käsittelevästä kirjallisuudesta. Valikoiman teossa on hyödynnetty kirjallisuusluetteloa teoksessa "Suomen romanien historia", toim. Panu Pulma. SKS 2013 (s. 474–483), jossa on runsaasti myös yliopistojen julkaisemaa aineistoa ja artikkeleita erilaisissa julkaisuissa.


title: Teaonui Tehau

text: Teaonui Tehau (s. 1. syyskuuta 1992 Tahiti) on tahitilainen jalkapalloilija, joka edustaa maansa pääsarjassa pelaavaa AS Vénusta. Pelipaikaltaan Tehau on hyökkääjä. Hän pelaa myös Tahitin jalkapallomaajoukkueessa, jossa pelaavat myös Tehaun serkut, veljekset Alvin, Jonathan ja Lorenzo Tehau.


title: Teaonui Tehau

text: Tehau edusti AS Vénusta vuodet 2009-2013. Vuonna 2013 hän siirtyi AS Dragoniin, jossa tilille tuli kahdeksan OFC Champions Leaguen ottelua. Kuitenkin samana vuonna Tehau palasi takaisin AS Vénukseen.


title: Teaonui Tehau

text: Tahitin jalkapallomaajoukkueessa Tehau debytoi vuonna 2011. Samana vuonna hän teki kuusi maalia Kiribatia vastaan Tyynenmeren kisoissa, kun Tahiti voitti 17-1. Vuonna 2012 Tehau oli voittamassa muun muassa serkkujensa kanssa Oseanian mestaruutta, joka toi maalle paikan seuraavan vuoden Maanosaliittojen cupiin. Cupissa Tehau pelasi yhdessä ottelussa, päästyään vaihdosta kentälle Espanjaa vastaan. Tahiti hävisi kaikki ottelunsa murskalukemin.


title: Teaonui Tehau

text: Tehau on pelannut myös Tahitin futsalmaajoukkueessa. Hän debytoi siinä vuonna 2014.


title: Luettelo Suomen sotasairaaloista toisen maailmansodan aikana

text: Tämä on epätäydellinen Luettelo suomalaisista sotasairaaloista toisen maailmansodan aikaan.


title: Dmitri Šišin

text: Dmitri Šišin (s. 14. maaliskuuta 1986) on venäläinen beachfutispelaaja. Hän edustaa Rotor Volgogradia ja Venäjän beachfutismaajoukkuetta. Šišin on kaksinkertainen maailmanmestari vuosilta 2011 ja 2013. Vuoden 2013 MM-kisoissa hän voitti parhaan maalintekijän palkinnon 11 osumallaan. Vuoden 2015 MM-kilpailuista hän saavutti pronssia Venäjän kanssa. Turnauksen välierässä Portugalia vastaan Šišin sai punaisen kortin tuuletettuaan maalia loukkaavalla eleellä.


title: Dmitri Šišin

text: Urallaan Šišin on pelannut viisissä MM-kisoissa. Seuratasolla Šišin on pelannut Volgogradin lisäksi Lokomotiv Moskovassa ja espanjalaisessa FC Barcelonassa. Maajoukkueesta hänellä on myös kolme Euroliigan voittoa sekä kulta vuoden 2015 Euroopan kisoista Bakusta.


title: Peter Sidorkiewicz

text: Peter Paul Sidorkiewicz (s. 29. kesäkuuta 1963 Dabrowa Bialostocka, Puola) on kanadalais-puolalainen entinen jääkiekkomaalivahti. Sidorkiewicz pelasi urallaan 246 ottelua ja voitti niistä 79. Nollapelejä kertyi uran aikana 8 kappaletta.


title: Peter Sidorkiewicz

text: Peliuransa jälkeen Sidorkiewicz toimi OHL-joukkue Erie Ottersin apuvalmentajana kausina 1999–2000 ja 2012–2013. Tänä aikana hän toimi myös puolitoista kautta joukkueen päävalmentajana. Vuosina 2014–2017 Sidorkiewicz toimii Itävaltalaisen Dornbirner EC:n apuvalmentajana sekä maalivahtivalmentajana.


title: Satunnaistettu vertailukoe

text: Satunnaistettu vertailukoe on tieteellinen koe, jossa koehenkilöt jaetaan arpomalla kahteen tai useampaan ryhmään, joihin vaikutetaan tämän jälkeen eri tavalla. Tyypillisessä satunnaistetusti vertailevassa kokeessa saatetaan esimerkiksi ryhmä päänsärystä kärsiviä koehenkilöitä arpoa kahteen ryhmään, joista toinen saa päänsärkylääkettä ja toinen lumelääkettä.


title: Satunnaistettu vertailukoe

text: Kokeissa yksi ryhmä on yleensä verrokkiryhmä, joka voi olla positiivinen tai plasebokontrolloitu. Positiivisen verrokkiryhmän tapauksessa ryhmälle annetaan toista, esimerkiksi yleisesti käytössä olevaa hoitoa. Verrokkiryhmä voi myös olla plasebokontrolloitu, jolloin ko. ryhmälle annetaan lumelääkettä. Koe tulisi toteuttaa plasebokontrolloidun verrokkiryhmän tapauksessa siten, ettei lääkkeen saaja eikä antaja tiedä onko kyseessä lumelääke (kaksoissokkokoe).


title: Satunnaistettu vertailukoe

text: Satunnaistettuja vertailevia kokeita pidetään yleisesti kiistattomimpana menetelmänä selvittää eri hoitojen toimivuutta ja vaikutuksia. Näin vältetään vinoutunut otos.


title: Satunnaistettu vertailukoe

text: Satunnaistettuja vertailevia kokeita käytetään etenkin lääketieteessä, mutta myös vähemmässä määrin yhteiskuntatieteissä.


title: Satunnaistettu vertailukoe

text: Satunnaistetut vertailukokeet eivät ole ongelmattomia. Sattumanvaraiseen jakamiseen liittyy eettisiä ongelmia ja tulokset eivät välttämättä ole yleistettävissä, vaan saattavat erota esimerkiksi eri maissa toteutettuna. Kokeet voivat olla kalliita toteuttaa ja tarpeeksi suuria koeryhmiä voi olla vaikea saada erityisesti harvinaisten sairauksien tapauksessa. Lisäksi kaikkia vaikutuksia etenkin pitkällä aikavälillä voi olla vaikea mitata. Intressiristiriidat saattavat vääristää tuloksia esimerkiksi julkaisuvinoutuman muodossa. Tämä tarkoittaa, että tutkimuksia lääkkeen vaikutuksista jätetään julkaisematta todennäköisemmin, jos ne ovat epäedullisia lääkeluvan saannin kannalta.


title: Satunnaistettu vertailukoe

text: Siksi joskus käytetään niiden sijaan satunnaista muistuttavia kokeita, kuten sopiva luonnollinen koe tai kvasikoe.


title: André (beachfutispelaaja)

text: André Álvaro Batista do Nascimento (yleensä vain André; s. 26. toukokuuta 1977) on brasilialainen beachfutispelaaja, joka edustaa Corinthiansia ja Brasilian beachfutismaajoukkuetta. Pelipaikaltaan hän on hyökkääjä. André on nelinkertainen maailmanmestari ja yksinkertainen MM-hopea- ja pronssimitalisti. Vuoden 2011 MM-kisoissa hän oli kisojen paras maalintekijä 14 maalillaan ja hänet valittiin myös kisojen toiseksi parhaaksi pelaajaksi Venäjän Ilja Leonovin jälkeen. Seuratasolla André on voittanut Corinthiansin kanssa seurojen MM-kultaa vuonna 2013. Maajoukkueessa hän on pelannut 294 ottelua ja tehnyt 242 maalia.


title: Chóra

text: Chóra (; myös "Hóra"; ”maa”, ”seutu”; tässä yhteydessä ”Kylä”) on Kreikassa monen saaren pääkaupungin tai -kylän perinteinen nimi. Usein nimitys Chóra on käytössä paikallisesti, kun taas muualla asutuksesta käytetään samaa nimeä kuin itse saaresta. Kaikki "chórat" eivät ole enää nykyään saartensa pääkaupunkeja.


title: Chris Mueller

text: Chris Mueller (s. 6. maaliskuuta 1986) on yhdysvaltalainen jääkiekkoilija, joka pelaa NHL-seura New York Rangersissa.


title: Chris Mueller

text: Muelleria oli varaamaton pelaaja nelivuotisen Michiganin yliopistossa pelatun uran jälkeen.


title: Chris Mueller

text: Kaudella 2010–2011 Mueller teki 27. joulukuuta 2010 vuoden mittaisen sopimuksen Nashville Predatorsin farmiseura Milwaukee Admiralsin kanssa. Päivää myöhemmin hän teki NHL-debyyttinsä Predatorsin 4–2 -tappiossa Dallas Starsia vastaan.


title: Chris Mueller

text: 7. heinäkuuta 2011 Mueller jatkoi Predatorsin kanssa sopimusta vuodella.


title: Chris Mueller

text: 8. heinäkuuta 2013 Mueller lähti kolmen kauden jälkeen Predatorsin organisaatiosta ja siirtyi yhden vuoden sopimuksella Dallas Starsiin. 14. lokakuuta 2013 vain yhdessä Dallasin ottelussa pelannut Mueller lähetettiin farmiin Texas Starsiin.


title: Chris Mueller

text: 1. heinäkuuta 2014 Mueller siirtyi vuoden sopimuksella uransa kolmanteen NHL-joukkueeseen New York Rangersiin.


title: Ilja Leonov

text: Ilja Leonov (; s. 21. joulukuuta 1979 Moskova, Neuvostoliitto) on venäläinen beachfutispelaaja, joka edustaa Lokomotiv Moskovaa ja Venäjän beachfutismaajoukkuetta. Hän myös valmentaa Lokomotivia.


title: Ilja Leonov

text: Leonov on kaksinkertainen maailmanmestari vuosilta 2011 ja 2013. Vuoden 2011 MM-kisoissa Leonov valittiin kisojen parhaaksi pelaajaksi. Vuoden 2015 MM-kilpailuista Leonov saavutti Venäjän kanssa pronssia.Maajoukkueessa hän on voittanut myös kolmesti Euroliigan sekä kultaa Euroopan kisoista 2015 Bakusta. Leonov on pelipaikaltaan puolustaja.


title: Ilja Leonov

text: Yli 15 vuotta kestäneen uransa Leonov on pelannut kokonaan kotimaassa. Hänellä on yksi Venäjän liigan voitto, useita eri cup-voittoja ja seurojen maailmanmestaruus vuodelta 2012. Leonov on 176 senttimetriä pitkä.


title: Yhdistetyn maailmancup 2014–2015

text: Yhdistetyn maailmancup 2014–2015 alkoi 29. marraskuuta 2014 Kuusamossa ja päättyi 14. maaliskuuta 2015 Oslossa. Kauden aikana järjestettiin 17 henkilökohtaista kilpailua sekä viisi joukkuekilpailua, joista kolme oli parikilpailuja.


title: Frédéric St-Denis

text: Frédéric Saint-Denis (s. 23. tammikuuta 1986) on kanadalainen jääkiekkoilija, joka pelaa Columbus Blue Jacketsin farmijoukkue Springfield Falconsissa.


title: Frédéric St-Denis

text: Ensimmäisellä ammattilaiskaudellaan 2008-2009 St-Denis pelasi ECHL-joukkue Cincinnati Cyclonesissa ja seuraavalla 2009-2010 AHL-joukkue Hamilton Bulldogsissa. 1. heinäkuuta 2010 St-Denis teki vuoden mittaisen sopimuksen Bulldogsin yhteistyöseura Montreal Canadiensin kanssa.


title: Frédéric St-Denis

text: 15. heinäkuuta 2011 St-Denis teki vuoden kaksisuuntaisen sopimuksen Montreal Canadiensin kanssa. Kaudella 2011-2012 hänet nostettiin Canadiensin NHL-miehistöön, jossa hän teki uransa avausmaalin Vancouver Canucksia vastaan 8. joulukuuta 2011.


title: Frédéric St-Denis

text: 7. heinäkuuta 2013 St-Denis siirtyi Canadiensin organisaatiosta vapaaksi agentiksi ja teki sellaisena vuoden kaksisuuntaisen sopimuksen Columbus Blue Jacketsin kanssa. Hän on myös Blue Jacketsin farmijoukkue Springfield Falconsin varakapteeni.


title: Kaikki on mahdollista (veistos)

text:
Kaikki on mahdollista oli Villu Jaanisoon vuonna 2009 paljastettu veistos Helsingin Viikissä. Se oli Helsingin yliopiston Viikin kampuksen ympäristöteos.
Teos poltettiin 10. tammikuuta 2018.


title: Kaikki on mahdollista (veistos)

text: Teos sijaitsi infokeskus Koronan vieressä olevassa puistikossa. Se kuvasi nurmikolla istuvaa gorillaa. Lähes viisi metriä korkea hahmo oli koottu käytetyistä autonrenkaista.


title: Kaikki on mahdollista (veistos)

text: Villu Jaanisoo halusi tuoda teoksellaan esille kysymykset ihmisen alkuperästä, vastuusta ja tulevaisuudesta. Gorilla oli hänen mukaansa muistutus niistä uhanalaisista eläinlajeista, joiden elinalue on ihmisen toiminnan myötä kutistunut.


title: Kaikki on mahdollista (veistos)

text: Valitsemalla käytetyksi materiaaliksi käytetyt autonrenkaat taiteilija nosti esille ekologisen näkökulman. Jaanisoo toivoi, että eläin toisi iloa viikkiläisille, sekä vastapainoa tutkimustyölle ja opiskelulle yliopistossa.


title: Kaikki on mahdollista (veistos)

text: Pessi Raution mukaan autonrenkaista tehty gorillaveistos oli ensisilmäyksellä humoristinen, mutta loppukatsannossa vakava kommentti. Kun tajusi teoksen sijaitsevan biotieteiden laitosten ympäröimänä, voi kysyä onko kaikki tosiaan mahdollista?


title: Kaikki on mahdollista (veistos)

text: Jaanisoo on käyttänyt taiteessaan erilaisia materiaaleja, kuten kiveä, tv-kuvaputkia, kaiuttimia, terästä, tulitikkuja, lasia, loisteputkia, puuta, kumia, kuparia, jäätä ja savea. Materiaalien moninaisuus nykykuvanveistossa on peräisin jo 1980-luvun ”uudesta brittiläisestä kuvanveistosta”, se kuinka monia aineita kuvanveistäjä voi käyttää taiteellisen tarkoituksensa saavuttamiseen.


title: Kaikki on mahdollista (veistos)

text: Jaanisoo näkee julkisen taiteen tilanteen muuttuvana. Sanaa ”kuvanveistäjä” on alettu käyttämään uudelleen. Hän toteaa, että jos sisällön pitäisi olla ratkaiseva, niin eihän sillä pitäisi olla väliä, onko teos savea, tai vaikka suklaata.


title: Kaikki on mahdollista (veistos)

text: "Kaikki on mahdollista" oli Valtion taideteostoimikunnan tilaustyö. Se voitti vuonna 2006 järjestetyn kutsukilpailun Helsingin yliopiston Viikin kampuksen ympäristöteoksesta. Jaanisoo totesi, että Viikin teos oli ympäristötaidekilpailu, johon hän esitti ainoana veistoksen. Hän totesi: ”Mutta nyt onkin kuulemma mahdollista, että ympäristötaidetta on myös objektimainen teos, joka käsittelee teemanaan ympäristöä.”


title: Kaikki on mahdollista (veistos)

text: Anarkistinen iskuryhmä otti vastuun teoksen tuhoamisesta Takku.net-sivustolla. Anarkistien mukaan teos poltettiin protestina H&M:n ja muiden suuryritysten rasistisia toimintatapoja ja yksityisautoilua vastaan. Helsingin poliisi ei voinut vahvistaa viestiä todeksi.


title: Kaikki on mahdollista (veistos)

text: Tuhopoltosta epäilty mies saatiin kiinni 1. helmikuuta 2018. Hänet vangittiin todennäköisin syin törkeästä vahingonteosta epäiltynä.


title: Cédric Paquette

text: Cédric Paquette (s. 13. elokuuta 1993) on kanadalainen jääkiekkoilija, joka pelaa NHL-seura Tampa Bay Lightningissa. Hän on Tampa Bayn neljännen kierroksen varaus .


title: Cédric Paquette

text: Paquette pelasi QMJHL:ssä Montreal Juniorsissa ja Blainville-Boisbriand Armadassa, joissa hän teki yhteensä 58 maalia ja 73 syöttöpistettä eli yhteensä 131 tehopistettä. Hän sai 130 pelissä 193 rangaistusminuuttia.


title: Cédric Paquette

text: 3. toukokuuta 2013 Tampa Bay Lightning kiinnitti Paquetten kolmivuotisella tulokassopimuksella ja siirtyi kaudeksi 2013–2014 Lightningin farmijoukkue Syracuse Crunchiin. 11. huhtikuuta 2014 Syracusessa 70 ottelua tehoilla 20+22 ja 153 jäähyminuutilla pelannut Paquette nostettiin Tampa Bayn NHL-kokoonpanoon.


title: Cédric Paquette

text: 4. marraskuuta 2014 Tampa Bay kutsui Paquetten Syracusesta. 6. marraskuuta Paquette onnistui ensimmäisen kerran maalinteossa iskiessään kaksi kertaa Tampa Bayn hävittyä Calgary Flamesille 5–2.


title: Tyson Strachan

text: Tyson Strachan (s. 30. lokakuuta 1984) on kanadalainen jääkiekkoilija, joka teki vuonna 2016 vuoden sopimuksen AHL-seura Rochester Americansin kanssa. Sitä ennen hän oli edustanut useita NHL-organisaatiota mutta pelannut pääosan urastaan AHL-seuroista. Carolina Hurricanes varasi Strachanin viidennelläkierroksella .


title: Tyson Strachan

text: Vapaana agenttina St. Louis Bluesiin Strachan siirtyi 9. lokakuuta 2008. Kaudella 2008-2009 hänet kutsuttiin Peoria Rivermenistä 16. joulukuuta 2008. Hän teki NHL-debyyttinsä 18. joulukuuta 2008 Washington Capitalsia vastaan ja sai ensimmäisen tehopisteensä kolme yötä myöhemmin Boston Bruinsia vastaan.


title: Tyson Strachan

text: 12. heinäkuuta 2011 Strachan teki yhden vuoden kaksisuuntaisen sopimuksen Florida Panthersin kanssa. 23. tammikuuta hänet nostettiin NHL:ään korvaamaan puolustaja Dmitri Kulikovia. Hän teki ensimmäisen pisteensä Panthersissa 1. helmikuuta 2012 syöttäessään Mikael Samuelssonin maalin. Uransa ensimmäisen maalin hän teki 12. helmikuuta 2012 ohittaessaan New York Islandersin maalivahti Evgeni Nabokovin laukomalla suoraan syötöstä saatuaan kiekon aloituksen voittaneelta Marcel Gocilta.


title: Tyson Strachan

text: 8. heinäkuuta 2013 Strachan hyväksyi Washington Capitalsin yhden vuoden kaksisuuntaisen sopimuksen. Hän pelasi farmijoukkue Hershey Bearsissa ennen kutsuaan 18 pelin ajaksi NHL:ään kauden 2013-2014 aikana.


title: Tyson Strachan

text: 3. heinäkuuta 2014 Strachan siirtyi vapaana agenttina Buffalo Sabresin kanssa yhden vuoden kaksisuuntaisen sopimuksen. Sabresissa hän pelasi uransa ennätysmäärän pelejä NHL:ssä, kun hän edusti Sabresia 46 ottelussa. Kesällä 2016 hän teki vuoden sopimuksen Minnesota Wildin kanssa. Wildissa Strachan pelasi 2 NHL-ottelua, kun farmiseura Iowa Wildissa hänelle kertyi 67 AHL-ottelua. Wildin organisaatiosta hän siirtyi AHL-seura Rochester Americansiin, jonka kanssa hän teki ennen kauden 2016–2017 alkua vuoden AHL-sopimuksen.


title: Ilmailumuseoyhdistys

text: Ilmailumuseoyhdistys on perustettu vuonna 1969, ja sen tarkoituksena on edistää suomalaisen ilmailuhistorian harrastamista. Yhdistyksellä on noin 1 200 jäsentä ympäri Suomea.


title: Ilmailumuseoyhdistys

text: Ilmailumuseoyhdistys perustettiin tilanteessa, jossa Suomessa ei ollut ainoatakaan ilmailumuseota. Yhdistyksen perustamiskokous järjestettiin 4.12.1969 Helsingissä. Yhdistys otti tavoitteekseen valtakunnallisen ilmailumuseon perustamisen.


title: Ilmailumuseoyhdistys

text: Yhdistyksen ensimmäinen projekti oli varastotilan löytäminen ilmailuhistorialliselle materiaalille. Tämän projektin lopputuloksena syntyi ns. käytävänäyttely Helsinki-Vantaan lentoaseman ja väestönsuojan väliseen 125 metriä pitkään yhdyskäytävään. Käytävänäyttely avattiin 12.6.1972, ja se muuttui vuonna 1977 Museoviraston kehotuksesta virallisesti ilmailumuseoksi.


title: Ilmailumuseoyhdistys

text: Vuonna 1972 perustettiin työryhmä pohtimaan tila- ja organisaatioesityksiä. Työryhmän työn tuloksena syntyi mietintö, jossa luetteloitiin museoesineistöä ja esiteltiin toimintasuunnitelma ja käyttötalousarvio. Esimerkkinä käytettiin Luonetjärvellä sijainnutta lentokonehallia ilmailumuseon toimitiloina. Projekti johti Keski-Suomen Ilmailumuseon syntymiseen 1970-luvun lopulla.


title: Ilmailumuseoyhdistys

text: Vuonna 1973 perustettiin työryhmä miettimään valtakunnallisen ilmailumuseon perustamista. Syntyneeseen mietintöön sisältyivät laskelma ja suunnitelma uuden museon rakentamisesta. Mietinnössä museon sijaintipaikaksi esitettiin Helsinki-Vantaan lentoasemaa. Projektin tulokset annettiin VILMU-työryhmän käyttöön. Se sai mietintönsä valmiiksi vuonna 1975. Työn tuloksena Ilmailumuseoyhdistykselle luovutettiin Helsinki-Vantaan lentokenttäalueelta tontti ilmailumuseota varten 1.8.1978. Rakennustyöt aloitettiin keväällä 1979, ja Suomen Ilmailumuseo avattiin 24.9.1981. Museo on ainoa suomalainen ilmailumuseo, jolle on rakennettu uudet tilat.